Sistem Nama Individu

Nama merupakan identiti utama seseorang individu. Nama seseorang boleh menunjukkan etnik, bangsa dan keturunannya. Dalam ketiga-tiga kitab suci agama samawi iaitu Yahudi, Kristian dan Islam, pasangan manusia pertama yang diciptakan Tuhan diberikan nama oleh Tuhan sebagai Adam dan Hawa (Eve). Kemudian anak-anak generasi pertama mereka diberi nama seperti Qabil (Cain), Habil (Abel) dan Syith (Seth) sebagaimana nama dan kisah mereka tercatat dalam Torah, Bible dan Hadith. Dalam kitab suci al-Qur’an, Surah al-Baqarah, ayat 32-33, diceritakan bagaimana Nabi Adam AS diajar oleh Allah SWT setiap nama-nama (al-Asma’) sesuatu benda yang tidak diketahui oleh para malaikat. “Nama-nama” tersebut boleh ditafsirkan sebagai panggilan terhadap sesuatu benda seperti pokok, langit, sungai, haiwan, tumbuhan atau boleh juga ditafsirkan sebagai sifat dan hakikat sesuatu benda (rujuk kitab-kitab tafsir muktabar untuk penjelasan yang lebih sesuai). Oleh itu, jelaslah bahawa nama merupakan perkara utama bagi mengenali identiti seseorang.

Dari segi pengalaman penulis sendiri, sebelum memasuki institusi pengajian tinggi, penulis tidak mengetahui bahawa nama seseorang terutamanya bangsa Eropah dan bangsa Cina mempunyai sistem nama mereka sendiri. Apabila penulis memasuki institusi pengajian tinggi, terutamanya ketika hendak menulis berkenaan senarai sumber rujukan sekunder dan tertier sesebuah tugasan atau tesis, baharulah penulis mengetahui dan belajar berkenaan perkara tersebut.

Secara asasnya, masyarakat Eropah dan Cina khususnya dan kebanyakan nama individu secara global terdiri daripada tiga patah perkataan iaitu nama pertama (first name / given name / forename / Christian name), nama tengah / nama kedua (middle name) dan nama keluarga (last name / surname / family name). Nama pertama ialah nama untuk diri sendiri yang diberikan oleh ibu bapa atau penjaga sejak lahir. Kebiasaannya, nama pertama adalah nama panggilan oleh ibu bapa, saudara mara dan rakan-rakan. Dinamakan nama pertama kerana bagi bangsa Eropah, nama pertama kedudukan nama tersebut di awal nama.

Berbeza dengan bangsa Eropah, bangsa Asia Timur seperti bangsa Cina dan Korea, nama pertama mereka bukan terletak pada awal nama tetapi nama kedua. Sebagai contoh Lee Kuan Yew (Perdana Menteri Singapura yang pertama), nama pertamanya ialah Kuan Yew, Lee adalah nama keluarga. Panggilan formalnya ialah Mr. Lee. Nama pertama bangsa Cina kebiasaanya dua patah perkataan. Menurut kajian, terdapat hampir 8,000 nama keluarga di Republik China. Antara nama keluarga paling ramai diwarisi ialah seperti Li, Wang, Zhang, Liu, Chen, Yang dan Huang. Setiap nama keluarga mempunyai kisah sejarah yang panjang mereka sendiri.

Nama tengah (middle name) adalah nama tambahan bagi nama pertama. Nama tersebut adalah pilihan ibu bapa sama ada hendak meletakkan nama tambahan tersebut pada bayi mereka atau tidak. Kebiasaannya, bangsa Cina tidak memiliki nama kedua. Terdapat juga nama tengah merupakan nama pertama bapa. Sebagai contoh, Shaykh Ahmed Hussien Deedat (Tokoh Sarjana Islam dalam bidang Perbandingan Agama). Ayahnya, bernama Hussien Kazim Deedat, datuknya pula bernama Kazim Deedat dan begitulah seterusnya.

Bagi sesetengah masyarakat Jerman, terdapat juga keluarga yang memberi nama pertama (first name) yang sama kepada semua anak lelaki atau anak perempuan mereka. Misalnya, semua nama pertama anak lelaki mereka ialah Johann atau semua anak perempuan mereka dinamakan Anna. Apa yang membezakan antara mereka ialah nama kedua mereka. Mungkin anak lelaki pertama dinamakan Johann Georg, anak lelaki kedua Johann Jacob dan anak lelaki ketiga dinamakan Johann Michael. Oleh itu, mereka akan dipanggil dengan nama kedua mereka.

Nama keluarga (surname) adalah nama yang diwarisi daripada ibu bapa atau suami isteri. Pemilihan tersebut adalah hak individu. Kebiasaannya, seseorang itu mewarisi nama keluarga bapanya. Walau bagaimanapun, terdapat ramai juga tokoh yang mengambil nama keluarga ibu mereka seperti Putera Phillip (suami kepada Ratu Elizabeth II), Marilyn Monroe (penyanyi Amerika Syarikat) dan Pablo Picasso (pelukis Itali). Kebiasaannya, bagi wanita bangsa Eropah yang baharu berkahwin, nama keluarga wanita (Maiden name) tersebut yang diwarisi daripada bapanya sejak lahir akan bertukar kepada nama keluarga suaminya, tetapi mereka juga boleh mengekalkan nama keluarga mereka. Nama keluarga digunakan dalam situasi formal dan kehormat.

Oleh itu, sekiranya nama penuh seseorang itu ialah John Fitzgerald Kennedy (Presiden Amerika Syarikat ke-35), John adalah nama pertamanya (first name), Fitzgerald adalah nama tengahnya (middle name) dan Kennedy adalah nama keluarganya (surname, last name). Namanya boleh ditulis sebagai John F. Kennedy atau Kennedy, J. F atau gelaran popularnya iaitu JFK. Panggilan formalnya ialah Mr. Kennedy. Isteri dan anak-anaknya juga akan dipanggil dengan gelaran formal iaitu Mrs. Kennedy atau Mr. Kennedy.

Walau bagaimanapun, bagi masyarakat Sepanyol, mereka mempunyai dua nama keluarga yang diwarisi daripada kedua-dua ayah dan ibu mereka. Sebagai contoh, Rafael Nadal Parera (pemain tenis professional Sepanyol). Rafael adalah nama pertamanya (first name), Nadal adalah nama keluarga ayahnya (patronymic surname), manakala Parera adalah nama keluarga ibunya (matronymic surname). Panggilan formalnya ialah Mr. Nadal iaitu nama keluarga ayahnya.

Jika nama keluarga yang paling ramai dikongsi di Republik China ialah Li dan Wang, nama keluarga yang paling ramai di Amerika Syarikat ialah Smith, Khan pula ialah antara nama keluarga yang paling popular di Asia Tengah. Pada asalnya, Khan ialah gelaran bagi para pemerintah bangsa Mongol seperti Genghis Khan, Hulagu Khan dan Kublai Khan. Dalam versi China, nama keluarga Khan disebut Kan, malah terdapat juga versi nama keluarga tersebut dalam rekod Perancis yang disebut Caen atau Caan.

Masyarakat rumpun bangsa Melayu juga mempunyai nama keluarga atau pangkal nama yang diwarisi tetapi cuma keturunan kerabat diraja atau keturunan bangsawan tertentu sahaja seperti Tengku, Teuku, Raja, Ungku, Engku, Ku, Daeng, Raden, Dang, Andi, Megat, Mior, Dayang, Awang, Abang, Wan, Nik, Che, Tuan, Long, Datu dan banyak lagi. Bagi mereka yang berketurunan Ahlul Bayt pula, nama seperti Syed, Sayyid, Syarifah, Habib, al-Jufri, al-Sagof, al-Attas, Jamalullail adalah pangkal nama dan gelaran yang diwarisi. Perkara ini ada dibincangkan dalam artikel penulis yang bertajuk “Ketahuilah Perihal Nenek Moyangmu!” siaran pada 25 Julai 2017. Seperti nama keluarga (surname), pangkal nama keluarga Melayu juga diwarisi daripada keturunan lelaki (bapa).

Bagi masyarakat Melayu, panggilan formal mereka adalah nama pertama mereka sekiranya nama mereka hanya terdiri daripada satu perkataan. Sebagai contoh Mahathir bin Mohamed (Perdana Menteri Malaysia yang keempat). Panggilan formalnya ialah Dr. Mahathir atau Tun Mahathir (didahului dengan pangkat atau gelaran kebesaran atau gelaran akademik jika ada). Sekiranya seorang Melayu memiliki dua atau lebih perkataan pada namanya, maka kebiasaanya akan dipanggil nama keduanya jika namanya diawali dengan Muhammad. Ini kerana Muhammad adalah nama yang paling banyak digunakan oleh umat Islam seluruh dunia. Oleh itu, untuk membezakannya, maka nama kedua akan dipanggil. Sebagai contoh, Mohammad Najib bin Abdul Razak (Perdana Menteri Malaysia keenam), panggilan formalnya ialah Datuk Seri Najib.

Bagi bangsa Arab, mereka mempunyai empat jenis nama gelaran iaitu Kun’yah, Laqob, Nasab dan Nisbah. Kun’yah adalah nama gelaran yang disandarkan kepada nama anak sulung mereka atau sifat mereka atau hobi mereka seperti pangkal nama yang dimulakan dengan “Abu / Abi” (bapa kepada…) atau “Ummu” (ibu kepada….). Semua sahabat Rasulullah SAW mempunyai gelaran kun’yah mereka sendiri berdasarkan nama anak sulung mereka seperti Abu Hafs (‘Umar bin al-Khattab RA, anaknya Ummul Mukminin Hafsah RA), Abu ‘Amru atau Abu ‘Abdullah (‘Uthman bin ‘Affan RA, anaknya ‘Amru dan ‘Abdullah), Abu al-Hassan (‘Ali bin Abi Talib RA, anaknya Hassan RA), Ummul Mukminin Ummu Salamah (Hind binti Abi Umayyah RA, anaknya Salamah RA) dan Ummu Aiman (Barakah binti Tsa’labah RA, anaknya Aiman RA). Rasulullah SAW sendiri mempunyai nama kun’yah yang disandarkan kepada nama anak lelaki sulung baginda yang meninggal dunia ketika kecil iaitu Abu al-Qasim. Abu Talib, bapa saudara baginda digelar sedemikian kerana anak sulungnya bernama Talib, nama sebenar Abu Talib ialah ‘Abdul Manaf. Kun’yah jenis ini adalah gelaran dan panggilan kehormat bagi masyarakat Arab. Oleh sebab itu, ketika zaman pengutusan Rasulullah SAW, tiada seorangpun para sahabat yang akan menamakan anak sulung mereka Qasim kerana secara automatiknya mereka akan digelar Abu al-Qasim, sedangkan gelaran tersebut hanya khusus dimuliakan untuk Rasulullah SAW sepanjang hayat baginda.

Kadang-kala, gelaran kun’yah seseorang boleh disandarkan kepada sesuatu yang diminati. Sebagai contoh, kita tidak akan mengenali sahabat yang bernama ‘Abdullah bin ‘Uthman, kita lebih mengenalinya dengan nama kun’yahnya, Abu Bakar as-Siddiq RA. Kita tidak akan kenal dengan sahabat yang bernama ‘Abdul Rahman bin Sakhar, kita lebih mengenalinya dengan nama kun’yahnya, Abu Hurairah RA. Nama kun’yah kedua-dua orang sahabat tersebut disandarkan kepada nama haiwan (Abu Bakar – Bapa Unta, Abu Hurairah – Bapa Kucing) kerana hobi mereka berdua memelihara haiwan tersebut.

Kun’yah juga boleh disandarkan kepada sifat. Sebagai contoh, Abu Lahab, bapa saudara Rasulullah SAW yang kuat menentang baginda dan para sahabat, nama sebenarnya ialah ‘Abdul ‘Uzza. Beliau digelar “Abu Lahab” (Bapa Percikan Api) disebabkan sifat fizikal kulitnya yang kemerah-merahan. Abu Jahal, sekutu Abu Lahab, digelar “Bapa Kejahilan” (Jahl) disebabkan kejahilan dan keangkuhannya menerima dakwah Islam. Beliau yang nama sebenarnya ‘Amr bin Hisyam pada asalnya digelar Abu Hakam (Bapa Bijaksana) oleh musyrikin Makkah, tetapi disebabkan kejahilannya dan penentangannya yang kuat terhadap pejuangan Rasulullah SAW dan para sahabat, maka beliau lebih dikenali dengan gelaran Abu Jahal.

Jenis nama gelaran yang kedua bagi masyarakat Arab digelar Laqob. Laqob boleh disama maksudkan dengan nama gelaran (nickname). Antara para sahabat Rasulullah SAW yang mempunyai nama laqob seperti Abu Bakar as-Siddiq RA, Umar al-Faruq RA, ‘Uthman Zunnurayn RA dan ‘Ali Karramallahu wajhahu RA. Rasulullah SAW ada memberi gelaran laqob kepada kaum keluarganya yang berbentuk pujian seperti isterinya, Ummul Mukminin ‘Aisyah RA dengan gelarannya “al-Humaira’” (pipi kemerah-merahan), dan puteri baginda, Fatimah RA dengan gelaran “az-Zahrah” (bunga yang mekar).

Semua khalifah kerajaan Bani ‘Abbasiyyah menggunakan nama gelaran laqob seperti as-Saffah, al-Mansur, al-Mahdi, ar-Rasyid, al-Mutawakkil, al-Mu’tasim dan seterusnya. Gelaran ini sama ada dipakai untuk diri sendiri ataupun orang lain yang menggelarkan mereka. Sebagai perbandingan, antara tokoh pemimpin silam lain yang dipakaikan gelaran seperti Alexander The Great (Iskandar Yang Agung), Cyrus The Great (Kurusy Yang Agung), Pepin The Short (Pepin Si Pendek), Richard The Lion Heart (Richard Berhati Singa), Suleiman The Magnificent atau Sulaiman al-Qanuni, (Sulaiman Yang Hebat atau Penggubal Undang-Undang) dan Mehmet atau Muhammad The Conquerer atau al-Fatih (Muhammad Sang Penakluk atau Sang Pembuka).

Laqob juga datang dalam bentuk gelaran kehormat yang diakhiri oleh perkataan “ad-Din” seperti Ghiyathuddin Omar Khayyam (penyair Parsi), Ruknuddin Baybars (Sultan Mamluk), atau perkataan “ad-Daulah” seperti gelaran para pemerintah dinasti Buwayh; Imadu-daulah, ‘Adudu-daulah, atau perkataan “al-Mulk” seperti Nizam al-Mulk (Menteri Saljuk).

Laqob gelaran kehormat ini adalah biasa digunakan oleh para pemerintah Islam termasuklah Raja-Raja Melayu dalam Kesultanan Melayu setelah pertabalan mereka seperti Almarhum al-Mu’tasimu billah Muhibuddin Tuanku Abdul Halim Muadzam Shah (Sultan Kedah ke-28), Sultan Yusuf ‘Izzuddin Shah Ghafarullahulah (Sultan Perak ke-32) dan Sultan Omar Ali Saifuddin Sa’adul Khayri wa ad-Din (Sultan Brunei ke-28).

Nasab pula adalah rangkaian nama salasilah bapa yang dihubungkan dengan perkataan “bin” atau “ibn” (anak lelaki kepada…) dan “binti” (anak perempuan kepada…). Kadang-kala, gelaran seseorang itu boleh disandarkan kepada nama bapanya atau datuknya atau moyangnya tanpa menyebut nama mereka sendiri. Sebagai contoh, nama tokoh-tokoh sarjana Islam seperti Ibnu Sina, Ibnu Rusyd, Ibnu Fadhlan, Ibnu Batutah dan Ibnu Khaldun. Nama sebenar Ibnu Sina ialah al-Hussien bin ‘Abdullah, Sina ialah buyutnya. Nama sebenar Ibnu Rusyd pula ialah Muhammad bin Ahmad, Rusyd adalah datuknya. Mereka mengambil nama gelaran yang disandarkan kepada nenek moyang mereka.

Kadang-kala, gelaran nasab juga boleh digantikan dengan perkataan “Aali – آل” yang bermaksud keluarga. Sebagai contoh Aali Yasir RA (keluarga Yasir bin ‘Ammar RA yang syahid dibunuh) dan Aali Sa’ud (kerabat diraja Kerajaan Arab Saudi). Dalam al-Qur’an sendiri terdapat sebuah surah bernama Aali ‘Imran (keluarga ‘Imran, datuk kepada Nabi Isa AS sebelah ibunya). Keturunan Rasulullah SAW digelar Aalul Bayt atau Ahlul Bayt.

Sistem nama yang menasabkan salasilah lelaki sebelah bapa adalah sistem nama yang digunakan oleh kebanyakan umat Islam di seluruh dunia termasuklah bangsa Melayu di Kepulauan Asia Tenggara. Bagi masyarakat orang asli dan bukan Islam, mereka memakai istilah “anak lelaki (a/l) atau son of (s/o)” atau “anak perempuan atau daughter of (d/o). Kadang-kala, penggunaan perkataan “bin” atau “binti” dihilangkan ketika dalam ucapan dan rekod tidak rasmi seperti Anwar Ibrahim yang pada asalnya Anwar bin Ibrahim (Mantan Timbalan Perdana Menteri Malaysia, Datuk Seri). Masyarakat Melayu tidak memiliki nama keluarga yang diwarisi kecuali pangkal nama yang diwarisi oleh keturunan tertentu seperti yang dinyatakan di atas.

Rumpun bangsa Scandinavia seperti Norway, Sweden dan Finland juga mengamalkan sistem nama patronymic iaitu menasabkan salasilah bapa dengan menambah perkataan “-son,” atau “-sen.” Sebagai contoh, jika seorang Scandinavia bernama Eric Larson mempunyai seorang anak lelaki yang dinamakan John, maka nama penuhnya ialah John Ericson. Jika John pula mempunyai anak lelaki yang mahu dinamakan Sven, maka nama penuh anaknya itu ialah Sven Johnson.

Selain diakhiri perkataan tersebut, terdapat juga perkataan lain yang digunakan oleh bangsa lain seperti Russia, Armenia dan Sepanyol yang bermaksud “anak kepada…” seperti “-yan,” “-ov,” “-ev,” “-ovich,” “-evich,” “-ovna,” “-evna” dan “-ez.” Sebagai contoh, nama penuh seorang pemain tenis professional Russia yang bernama Maria Yuryevna Sharapova atau lebih kita kenali sebagai Maria Sharapova. Maria adalah nama pertamanya, Yuri adalah nama bapanya (patronymic), sementara Sharapov adalah nama keluarganya. Apabila nama bapanya digabungkan dengan namanya, maka Yuri akan menjadi Yuryevna yang bermaksud “anak perempuan kepada Yuri.” Contoh lain pula ialah seperti nama Presiden Russia iaitu Vladimir Putin atau nama penuhnya Vladimir Vladimirovich Putin. Disebabkan nama ayahnya juga Vladimir, maka nama tersebut hanya perlu ditambah “-ovich” apabila digabungkan dengan namanya. Panggilan formal mereka berdua ialah nama keluarga mereka iaitu Miss Sharapova dan Mr. Putin. Perhatikan juga nama keluarga mereka, sekiranya jantinanya perempuan, maka penambahan partikel “-a” diakhir perkataan. Oleh itu, sekiranya isteri atau anak perempuan Mr. Putin mengambil nama keluarganya sebagai nama keluarga mereka, maka mereka akan digelar Mrs. atau Miss Putina, sepertimana Mrs. dan Miss Sharapova.

Berbalik kepada jenis nama gelaran bagi bangsa Arab, masyarakat Arab juga mempunyai nama gelaran nisbah yang disandarkan kepada nama moyang, kabilah, tempat lahir, fahaman bahkan pekerjaan keluarga. Gelaran ini dimulakan dengan partikel “al-“. Ramai tokoh Islam lebih dikenali dengan nama nisbahnya berbanding nama sebenarnya. Sebagai contoh, Imam asy-Syafi’e, nama asalnya ialah Muhammad bin Idris bin al-‘Abbas bin ‘Uthman bin Syafi’. Syafi’ adalah buyutnya dan beliau menggunakan nama gelaran yang disandarkan kepada buyutnya itu. Contoh lain, Halimah as-Sa’adiyyah (ibu susuan Rasulullah SAW), gelaran nisbah Sa’adiyyah pada akhir namanya menunjukkan bahawa beliau berketurunan kabilah Bani Sa’ad. Rasulullah SAW sendiri mempunyai gelaran nisbah berdasarkan keturunannya seperti al-‘Adnani, al-Quraisyi dan al-Hashimi. Al-Hashimi adalah gelaran nisbah baginda yang amat dikenali.

Gelaran nisbah juga boleh disandarkan kepada nama tempat seperti al-Majriti (Madrid, Sepanyol), Imam al-Bukhari (Bukhara, Uzbekistan), Imam at-Tirmizi (Tirmiz, Uzbekistan), Shaykh Badi’uzzaman Sa’id Nursi (Nurs, Turki) dan Shaykh Nasiruddin al-Albani (Albania). Ulama’ Melayu silam ramai yang menggunakan gelaran nisbah ini dengan disandarkan kepada tempat kelahiran mereka seperti Shaykh Daud al-Fatani (Pattani, Thailand), Shaykh Abdul Samad al-Falimbani (Palembang, Sumatera), Shaykh Idris al-Marbawi (Lubuk Merbau, Perak), Shaykh Arsyad al-Banjari (Banjarmasin, Kalimantan) dan Shaykh Abdul Rauf al-Bantani (Banten, Jawa).

Gelaran nisbah juga boleh disandarkan kepada kepakaran seseorang seperti Shaykh Tahir Jalaluddin al-Falaki. Beliau digelar al-Falaki kerana kepakarannya dalam bidang falak atau astronomi. Fahaman atau mazhab seseorang juga boleh menjadi gelaran nisbah seperti al-Asya’irah (pengamal akidah Ahlus Sunnah wal Jama’ah), al-Maliki, asy-Syafi’ie (pengikut mazhab feqah ajaran Imam Malik dan Imam asy-Syafi’ie). Pekerjaan keluarga juga boleh dijadikan gelaran nisbah seperti nama Imam al-Ghazali. Nama sebenarnya ialah Muhammad bin Muhammad. Al-Ghazali adalah gelarannya yang kemungkinan disandarkan kepada pekerjaan bapa beliau yang memintal bulu tenunan biri-biri (al-Ghazzal).

Gelaran nisbah juga boleh disandarkan untuk memuliakan mereka kerana kecemerlangan mereka dalam sesuatu perkara seperti gelaran al-Hafiz (Hafiz al-Qur’an), al-Hakim atau al-Muhaddith (menguasai ratusan ribu hadith), Hujjatul Islam (Pendebat Islam) dan Badi’uzzaman (keajaiban zaman).

Kadang-kala, seseorang itu boleh menggabungkan keempat-empat gelaran tersebut seperti Shaykhul Islam al-Hafiz Syihabuddin Abu al-Fadl Ahmad ibni Hajar al-‘Asqalani asy-Syafi’e al-Misri (Imam Ibnu Hajar al-‘Asqalani) atau Muhyiddin Abu Zakaria Yahya ibn Syaraf al-Hizami an-Nawawi asy-Syafi’ie (Imam Nawawi).

Dalam tradisi sesetengah bangsa seperti British, Amerika dan Arab, adalah menjadi satu kebiasaan mereka akan memberi nama anak mereka sama seperti nama mereka atau nama datuk dan nenek moyang mereka sebagai tanda penghormatan. Perulangan nama tersebut boleh berlaku sehingga beberapa generasi. Sebagai contoh, nama sebenar Imam al-Ghazali ialah Muhammad bin Muhammad bin Muhammad bin Ahmad. Kita dapat lihat di sini, sebanyak tiga generasi berturut-turut mempunyai nama yang sama. Contoh yang lain ialah seperti Barrack Obama (Presiden Amerika Syarikat yang ke-44). Ayah beliau juga namanya sama. Untuk membezakannya, maka ayah kepada Presiden Obama digelar Obama Sr. (Senior).

Perulangan nama juga adalah perkara biasa dalam kalangan raja-raja yang memerintah dan kerabat diraja. Untuk membezakan antara mereka, nama rasmi mereka akan diakhiri dengan nombor roman seperti I, II, III, IV, V dan seterusnya. Antara nama rasmi pertabalan Raja British yang sering digunakan sepanjang sejarah pemerintahan beraja British seperti Edward (sehingga Raja Edward VIII “ke-8”) dan George (sehingga Raja George VI “ke-6”).

Dalam sejarah Raja-Raja Melayu juga terdapat beberapa nama rasmi pertabalan sultan yang diulang-ulang seperti dalam Kesultanan Kelantan, nama Muhammad telah digunakan sebanyak lima kali, pada masa kini negeri Kelantan diperintah oleh DYMM Sultan Muhammad ke-5, yang juga sedang menduduki takhta sebagai Yang Dipertuan Agong Persekutuan Malaysia. Dalam sejarah Kesultanan Brunei pula, nama rasmi pertabalan Sultan Omar Ali Saifuddin telah digunakan sebanyak tiga kali.

Nama yang sama mungkin mempunyai pelbagai versi sebutan dan ejaan dalam bahasa lain. Sebagai contoh, nama para nabi dan rasul yang terkandung dalam kitab suci ketiga-tiga agama samawi iaitu Yahudi, Kristian dan Islam. Nama-nama 25 orang para nabi dan rasul yang wajib diketahui di dalam al-Qur’an adalah nama mereka yang telah diarabkan. Sebagaimana dalam artikel penulis yang lalu yang bertajuk “Nabi-Nabi Berbangsa Arab Sahajakah?” siaran 2 Ogos 2017, penulis telah membincangkan bahawa bahawa dalam kalangan 25 orang para nabi dan rasul yang wajib diketahui oleh umat Islam, hanya empat orang sahaja berbangsa Arab dan berbahasa Arab iaitu Nabi Hud AS, Nabi Soleh AS, Nabi Syu’aib AS dan Nabi Muhammad SAW. Selain mereka, adalah daripada kalangan bangsa Bani Israel iaitu daripada Nabi Ya’akub AS dan keturunannya sehingga Nabi ‘Isa AS. Mereka bertutur dalam bahasa ‘Ibrani (Hebrew) atau Siryani. Jadi kemungkinan nama-nama mereka yang asal adalah dalam bahasa tersebut.

Jika kita perhatikan nama-nama para nabi dan rasul di dalam Bible dan al-Qur’an, sebutannya berbeza tetapi merujuk pada individu yang sama seperti Nuh (Noah), Ibrahim (Abraham), Isma’il (Ishmael), Ishak (Isaac), Ya’akub (Jacob), Musa (Moses), Daud (David), Ilyas (Elijah), Yunus (Jonah) dan ‘Isa (Jesus) ‘alaihim solawatu wassalam. Terdapat juga nama latin yang diarabkan seperti Alexander menjadi Iskandar, Aristotle menjadi Aristu, Vandals menjadi Andalus, Heraclius menjadi Harqal dan lain-lain lagi. Ada juga nama Arab yang dilatinkan seperti Ibnu Sina (Avicenna), Ibnu Rusyd (Averroes), al-Ghazali (Algazel), al-Farabi (Alpharabius) dan ramai lagi. Dalam bahasa Turki, Muhammad disebut dan dieja sebagai “Mehmet” seperti nama asal Sultan Mehmet al-Fatih. Di negara-negara Afrika Barat pula, versi nama Muhammad mereka ialah Mamadou.  Sebutan nama berbeza mengikut bahasa dan lidah masyarakat, tetapi merujuk pada individu dan nama yang sama.

Contoh lain ialah seperti nama John yang mempunyai pelbagai versi bahasa, antaranya: Jan (bahasa Belgium, Czech, Denmark, Poland), atau Yahya (bahasa Arab), atau Ivan (bahasa Bulgaria, Russia), atau Yohannan (bahasa Hebrew), atau Juan (bahasa Sepanyol), atau Joao (bahasa Portugis). Versi nama Frank pula ialah seperti Franz (bahasa Jerman) dan Francesco (bahasa Itali). Bagi nama perempuan pula seperti Mary, antara versinya ialah seperti Maryam (bahasa Arab), Maria (bahasa Latin), Miriam (bahasa Hebrew), Marie (bahasa Perancis) dan Marianne (bahasa Jerman).

Kadang-kala, seseorang tokoh itu lebih dikenali dengan nama gelaran kebesaran atau nama pena atau nama pentas atau nama komersialnya seperti Pope Benedict XVI, Parameswara, Mother Teressa, Mahatma Gandhi, Malcolm X, P.Ramlee, Saloma, A.R Badul, Muhammad ‘Ali, The Rock, Dato’ Maharajalela, Tok Janggut, Dato’ Lat dan ramai lagi. Mereka terdiri daripada tokoh agamawan, aktivis sosial, seniman, seniwati, tokoh politik, jaguh sukan dan ramai lagi. Penulis pasti bahawa para pembaca lebih mengenali nama gelaran tersebut berbanding nama sebenar mereka sendiri. Apa yang menariknya, terdapat juga gelaran yang berdasarkan susunan setiap huruf pertama nama mereka seperti Hamka – Haji Abdul Malik bin Haji Abdul Karim Amrullah (Tokoh Ulama’ Melayu Indonesia), begitu juga Za’ba – Zainal Abidin bin Ahmad (Pendeta Bahasa Melayu).

Sebenarnya banyak lagi sistem nama yang berbeza dan rumit mengikut bahasa, masyarakat, tempat dan zaman. Apa yang dibincangkan di atas cuma perkara yang paling asas perlu kita ketahui berkenaan sistem nama yang digunapakai pada zaman moden kini.

Apapun, nama adalah identiti bagi setiap individu. Ketiadaan nama umpama tiada kewujudan. Memilih dan meletakkan nama yang memberi maksud yang baik kepada anak adalah antara tanggungjawab utama ibu bapa dalam langkah pertama mendidik anak-anak. Diharap maksud nama yang baik tersebut mempengaruhi sifat dan keperibadian individu tersebut kerana panggilan nama juga boleh menjadi satu doa.

Para pembaca boleh merujuk sumber rujukan di bawah untuk mendapatkan pemahaman yang lebih mendalam berkenaan sistem nama individu.

Rujukan:

– Smith, E. C., American Surnames, Genealogical Publishing Co. Ltd., 2003.

– Lim, S. K, Origins of Chinese Names, Asiapac Books Pte. Ltd.

– Notzon, B., & Nesom, G., “The Arabic Naming System,” dalam Science Editor, Vol. 28, No. 1, Januari-Februari 2005, hlm. 20-21.

– GXEX 1401 Kursus Kemahiran Maklumat, Buku Panduan, Kuala Lumpur: Perpustakaan Universiti Malaya.

– Zayed, A. A. (ed.), L31F04 Library and Information Services, Referencing Manual for IAIS Students, 4 Oktober 2005.

– Przecha, D., “The Importance of Names and Naming Patterns, Why Are Names Important and What Can You Learn From A First Name?” dalam laman web Geneology.com, pautan: http://www.geneology.com/articles/research/35_donna.html., dirujuk pada bulan November 2017.

– Laman web SurnameDB (The Internet Surname Database), pautan: http://www.surnamedb.com, diakses pada bulan November 2017.


Undang-Undang Yang Memanusiakan Perang

Sememangnya, peperangan dalam sejarah ketamadunan dan peradaban sesebuah bangsa tidak dapat dipisahkan. Perang tercetus atas pelbagai alasan. Ada kalanya berpunca daripada kemuncak pergolakan perjalanan sesebuah pemerintahan yang menyaksikan kebangkitan rakyat menentang tirani penindasan. Adakalanya berpunca daripada perebutan hak kekuasaan terhadap wilayah-wilayah atau kawasan-kawasan antara para raja dan penguasa yang rakus. Dalam beberapa keadaan juga, peperangan dimulai atas keterdesakan penguasa menentukan letak duduknya dalam hierarki politik. Perang boleh bermula antara dua individu atau berlaku antara dua kaum atas pelbagai sebab tidak kira kecil atau besar.

Dalam magnum opus Ibnu Khaldun, al-Muqaddimah, beliau menyebutkan bahawa sejarah perang dan segala bentuk perseteruan antara manusia adalah seumur dengan sejarah dunia. Konflik timbul sedari awal kewujudan manusia lagi.

Atas apa-apa sebab sekalipun, sesuatu yang kita pasti, manusia ini sifatnya suka berperang dan peperangan adalah lazim dalam sejarah jatuh bangun peradaban manusia. Atas sebab itu, timbul persoalan, adakah ketika peperangan ini berlaku tiadanya etika, garis panduan atau undang-undang yang mengawalpihak-pihak yang berperang?

Artikel ini akan menceritakan serba sedikit tentang latar belakang, prinsip-prinsip dan segala yang berkaitan dengan undang-undang perang yang kini dinamai sebagai Undang-Undang Kemanusiaan Antarabangsa (UKA).

Etika Perang

Sebelum kita mendalami apa itu Undang-Undang Kemanusian Antarabangsa, baiklah kita memahami apa itu etika perang terlebih dahulu.

Secara ringkas, etika perang adalah perbincangan tentang kedudukan sebelum perang dilancarkan. Etika perang bermula dengan anggapan umum bahawa perang sememangnya sesuatu yang buruk (war is bad). Itu konsensus umum. Dalam al-Quran juga menyebutkan sedemikian dalam surah al-Baqarah ayat 216.

Allah berfirman: “Diwajibkan atas kamu berperang, padahal perang itu adalah sesuatu yang kamu benci.”

Kita sedar dan menyetujui perang adalah buruk. Perang membuka ruang kepada seseorang untuk membunuh atau mencederakan manusia dengan sengaja yang merupakan kesalahan fundamental iaitu pencabulan hak asasi manusia. Oleh yang demikian, perang perlulah semampunya dielakkan. Perang perlu dilihat sebagai jalan dan pilihan terakhir dalam segala hal.Namun yang demikian, dalam beberapa keadaan (lesser evil of several bad choices), perang adalah dibenarkan.

Etika perang lebih menjurus kepada diskusi untuk menentukan adakah perang itu benar atau salah. Diskusi-diskusi tersebut berputar sekitar beberapa isu atau persoalan:

Persoalan-persoalan ini akan membantu dalam pembentukan kod-kod formal tentang etika perang seperti pembentukan seperti Konvensyen Hague, Konvensyen Geneva, Protokol-Protokol Tambahan serta penggubalan peruntukan undang-undang dalam instrumen antarabangsa berkaitan pihak-pihak yang berperang i.e (apa yang boleh dan apa yang tidak boleh dilakukan semasa berperang), hukuman kepada mereka yang melanggar etika, tentang tahanan perang, wanita dan kanak-kanak serta letak duduk mereka dalam boleh Mahkamah Jenayah Antarabangsa (ICJ) untuk sabitan jenayah perang. Jadi, etika perang adalah skop yang besar dalam perbincangan tindakan pihak-pihak untuk melancarkan perang.

Dalam etika perang juga, persoalan keadilan sesebuah peperangan itu juga dibincangkan. Hal ini dikenali sebagai Teori Keadilan Perang (Just War Theory) atau dalam Latin-nya disebut jus bellum iustum. Teori ini adalah sebuah doktrin yang bertujuan untuk memperlihatkan perang dijustifikasikan melalui dua kriteria iaitu hak untuk pergi berperang (jus ad bellum) dan hak mengendalikan peperangan (jus in bello).

Jika menelusuri perjalanan sejarah sebelum era moden (sebelum kurun ke-16) etika perang tidaklah begitu jelas kelihatan diamalkan. Apatah lagi sebelum era itu tujuan perang adalah pelbagai dan perang banyak berlaku dan pihak-pihak berperang ini seringkali ‘melanggah’ saja semua benda seolah-olah dalam perang semua perkara adalah dihalalkan. Sungguhpun demikian, ada beberapa catatan sejarah yang melakarkan tentang etika perang ini.

Dalam tradisi Kristian, etika perang dipelopori oleh ahli falsafah dan paderi St Augustine (354-430) dan kemudiannya diperkembangkan oleh St. Thomas Aquinas (1225-1274) seorang ahli falsafah, ahli teologi dan paderi Katolik. Hugo Grotius (1583-1645) seorang ahli falsafah Belanda juga menulis tentang etika pepeperangan dalam De Jure Belli Ac Pacis (The Rights of War and Peace) yang menyenaraikan syarat-syarat untuk perang yang adil. St. Augustine berpendapat bahawa sebab yang adil untuk pergi berperang adalah keinginan untuk mengecap keamanan. Perlu diingatkan, ketiga-tiga individu ini adalah ahli falsafah naturalis (aliran yang berpendapat undang-undang adalah daripada Tuhan). Keamanan adalah tujuan utama dan puncak peperangan bagi pandangan ktiga-tiga mereka ini.

Dalam tamadun India Purba, kitab Dharma Sastras dan kisah-kisah epiknya membahagikan perang kepada dua iaitu Dharma Yudha (perang yang adil) dan Adharma Yudda atau Kutta Yuddha (perang yang tak adil). Kedua-dua jenis perang ini menyenaraikan pelbagai sebab sesuatu perang itu dibolehkan dan tidak dibolehkan sekaligus menjawab beberapa persoalan berkenaan etika sesebuah peperangan. Seperti Perang Mahabarata yang turut menjelaskan beberapa garis panduan. Contohnya, pertempuran mesti bermula selepas matahari terbit dan berakhir tepat pada matahari terbenam, sekumpulan askar tidak boleh menyerang seorang soldadu serta dua askar hanya boleh bertempur dalam keadaan mereka setara (seseorang tak boleh berkuda menentang yang berjalan atau seseorang mempunyai senjata seorang lagi tidak). Kitab Rig Veda juga menyenaraikan perkara-perkara yang tidak boleh dilakukan semasa peperangan seperti pembunuhan wanita dan kanak-kanak.

Dalam lembaran sejarah Islam, perang diizinkan oleh Allah s.w.t kepada baginda Muhammad s.a.w dan pengikutnya setelah penghijrahan baginda ke Madinah kerana mereka masih dijejaki musyrikin Makkah untuk dibunuh. Kebenaran perang diberikan  sebagai mekanisme perlindungan diri daripada kezaliman.

Umat Islam dibenarkan berperang jika ditindas, dizalimi, terancam akidah dan kehidupan mereka sehingga diusir daripada tanah air sendiri. Perang yang berlaku ini adalah perang dalam erti kata defensif seperti Perang Badar, Khandaq dan Uhud. Keizinan ini diberikan melalui Surah al-Hajj, ayat 39.

Allah berfirman: “Diizinkan berperang bagi mereka (orang Islam) kerana mereka telah dizalimi, dan sesungguhnya Allah itu Maha Berkuasa untuk menolong mereka.

Surah at-Taubah ayat 1 hingga 5 menceritakan perang juga boleh dimulakan atas sebab-sebab yang tertentu. Suatu perang yang bersifat ofensif seperti Perang Hunain, Khaibar dan Fathu Makkah.

Nabi Muhammad s.a.w menggariskan beberapa etika perang. Contoh ringkas, pihak Islam tidak boleh mencincang mayat musuh, menyerang wanita, kanak-kanak, tumbuh-tumbuhan dan rumah ibadat.

Tentang perbincangan etika jihad dan perang dalam Islam ini bolehlah menguliti karya Sheikh Yusuf al-Qaradhawi yang berjudul Fiqih Jihad yang panjang dan lengkap itu.

Apa yang perlu difahami, etika perang ini lebih besifat umum dan tidak meletakkan kewajipan untuk mengikutinya menyebabkan pihak-pihak yang berperang mempunyai kebebasan. Hal ini menyebabkan kesukaran kepada pengurusan keadilan undang-undang. Selepas Perang Dunia Kedua (1939-1945), UKA menjadi undang-undang perang atau undang-undang konflik bersenjata yang mengawal selia pengendalian perang atau konflik bersenjata ini.

Jus ad bellum dan Jus in bello

Dua kriteria etika ataupun Teori Keadilan Perang ini adalah jus ad bellum (hak untuk berperang) dan jus in bello (keadilan pengendalian perang). Ada juga sarjana seperti  Brian Orend mencadangkan kriteria ketiga iaitu jus post bellum (keadilan selepas perang).

Jus ad bellum adalah berkenaan dengan penilaian beberapa pertimbangan yang menjustifikasikan tindakan untuk pergi berperang. Pertimbangan-pertimbangan dan syarat-syarat ini termaktub dalam Piagam Pertubuhan Bangsa-Bangsa Bersatu (PBB) 1945. Kriteria ini membincangkan bahagian sebab-musabab perang, keperluan serta keabsahan perang.

Jus in bello pula menyenaraikan beberapa prinsip yang perlu dipatuhi pihak-pihak yang terlibat dalam perang atau konflik bersenjata. Prinsip-prinsip ini dikodifikasikan sebagai UKA yang diguna pakai pada zaman moden ini. Kritirea ini menyentuh langsung tentang pengendalian perang. Contohnya, siapa yang boleh ditembak? Siapa yang boleh disabit jenayah perang? Senjata apa yang boleh digunakan? Apakah peraturan-peraturan yang perlu dipatuhi?

Instrumen-instrumen antarabangsa yang mengandungi peruntukan UKA ini adalah 4 Konvensyen Geneva 1949  (GC I-IV), 3 Protokol Tambahan (AP I-III) dan undang-undang adat kemanusiaan antarabangsa.

Undang-Undang Kemanusiaan Antarabangsa

UKA dikenali sebagai undang-undang perang. Dahulunya, terma perang digunakan disebabkan oleh perang membawa konotasi yang besar dan mendalam kerana negara-negara hanya berperang atas sebab-sebab utama iaitu politik dan seringkali membawa kepada impak yang besar kepada kemanusiaan dan peradaban manusia.

Namun terma perang tidak lagi/jarang digunakan kerana mempunyai darjah pembuktian yang tinggi dalam memenuhi elemen-elemen definisi perang. Terma yang digunakan dalam UKA sekarang adalah ‘konflik bersenjata’ kerana lebih inklusif dan luas. Maka undang-undang perang bertukar sebagai undang-undang knflik bersenjata.

UKA moden datang selepas keresahan Henry Dunant pengasas Pertubuhan Palang Merah yang melihat kesan perang dalam Perang Solferino (1859) di Itali. Henry kemudian menulis rakaman pengalamannya dalam buku berjudul Memori Solferino yang menceritakan pengalamannya melihat sendiri tentera-tentera yang berperang sehingga pada tahap yang menggerunkan.

Henry melihat, walaupun tanpa senjata, tentera yang cedera sanggup menggunakan tangan untuk mematahkan leher dan menggunakan gigi untuk mengoyakkan daging musuh semata-mata untuk menang dalam perang!

Menakutkan!

Tulisan Memori Solferino inilah yang telah membuatkan Henry terkenal dengan idea penubuhan pertubuhan kemanusiaan. Hasilnya, Konvensyen Geneva Pertama digubal pada 1864 yang seterusnya membawa kepada beberapa siri penggubalan Konvensyen Hague yang kemudiannya digantikan dengan Konvensyen Geneva 1949 serta penubuhan Palang Merah.

UKA ini bergerak atas prinsip jus in bello dan bidang kuasanya berkenaan regulasi konflik bersenjata. UKA tidak bena sama ada serangan rejim Bashar dalam Perang Syria atau serangan Israel terhadap Palestin misalnya sah di sisi undang-undang antarabangsa atau tidak. UKA bergerak atas premis bahawa pihak-pihak ada hak untuk berkonflik namun apakah garis panduan, prinsip dan undang-undang yang terlibat.

Ramai sarjana dan masyarakat antarabangsa melihat isu konflik bersenjata turut melibatkan isu hak asasi dan bukan tentang regulasi perang sahaja. Perkembangan undang- Undang-Undang Hak Asasi (UHA) dan UKA telah mengiktiraf kesamaan hak yang perlu diangkat dan dilindungi.

Antaranya adalah:

UHA vs UKA

Walaupun terdapat kecairan terhadap beberapa aspek hak yang saling bertindan, terdapat beberapa perbezaan antara UHA dan UKA dalam beberapa aspek.

UHA mengikitiraf hak sivil dan politik (ICCPR) dan ekonomi, sosial dan adat (ICESCR). Hak-hak seperti berhimpun, berfikir, kebebasan bergerak, pendidikan, pekerjaan dan bekerluarga.

UKA pula berbeza. Hak yang diiktiraf adalah hak perlindungan kepada mereka yang tercedera dan sakit, orang awam, regulasi kaedah dan alat perang serta hak bantuan kemanusiaan. Tidak terikat kepada definisi hak-hak yang datang kerana kewarganegaraan.

UHA terpakai pada setiap masa. Pencabulan hak hanyalah dalam berlaku dalam keadaan darurat. UHA adalah tanggungjawab negara dan individu yang mempunyai tanggungjawab tersendiri. UHA hanya teraplikasi kepada individu yang berada dalam lingkungan batas sesebuah negara atau individu yang terikat kepada bidang kuasa sesebuah negara.

UKA pula hanya terpakai dalam konflik bersenjata (ditentukan oleh AP I dan II). Contohnya dalam perang Syria, Mosul, Iraq, Afghanistan, Israel-Palestine dan sebagainya. UKA mengikat negara, kumpulan bersenjata dan individu yang terlibat secara langsung dalam konflik tersebut.

UKA juga terpakai kepada pihak-pihak yang terkesan dengan konflik bersenjata atau yang berada dalam lingkungan kawasan konflik tersebut.

UHA dalam konteks etika perang adalah berkenaan dengan keperluan untuk berperang

(demi memelihara hak-hak yang diiktiraf bawahnya) manakala UKA bergerak atas nama kemanusiaan.

Kategori Pihak dalam Konflik Bersenjata

Dalam UKA terdapat beberapa pihak yang berkaitan dengan konflik bersenjata dan terikat dengan undang-undang ini. Pihak-pihak ini dilindungi bawah peruntukan-peruntukan Konvensyen Geneva (I-IV) 1949 dan Protokol Tambahan I dan II 1977.

UKA yang digerakkan oleh ICRC tidak mementingkan status individu dalam konflik bersenjata. Misi ICRC adalah untuk memberi bantuan kemanusiaan kepada sesiapa jua yang memerlukan hatta tentera musuh yang sudah kecundang dan cedera.

Konvensyen Geneva 1949 dan Protokol Tambahan I dan II 1977

Setiap konvensyen melindungi kelompok manusia yang berbeza.

CG I melindungi mereka yang cedera dan sakit di darat. GC II melindungi mereka yang cedera dan sakit di laut (kapal karam dsb). GC III melindungi tahanan perang. GC IV melindungi individu yang berada bawah kekuasaan musuh termasuklah wanita dan kanak-kanak.

Protokol Tambahan I dan II adalah protokol yang mengklasifikasikan keadaan konflik dalam kategori konflik bersenjata antarabangsa (IAC) ataupun konflik bersenjata bukan antarabangsa (NIAC). Perbezaan ini menyebabkan pengaplikasian set peruntukan yang berbeza. Protokol Tambahan I  terpakai kepada IAC manakala Protokol Tambahan II terpakai kepada NIAC.

Dalam konflik bersenjata, Konvesyen Geneva terpakai dalam semua keadaan. Protokol tambahan pula menentubezakan jenis konflik berdasarkan.

Perang Syria misalnya adalah NIAC kerana konflik berlaku antara kerajaan dan bukan kerajaan (rakyat, penentang dsb). Yemen juga begitu. Kebanyakan konflik bersenjata sekarang adalah berbentuk NIAC. Jarang sekali zaman moden ini apatah lagi selepas PD2, konflik bersenjata berlaku antara dua buah negara (IAC). Namun terdapat juga beberapa keadaan yang sukar dalam mengklasifikasikan konflik bersenjata. Contohnya Konflik Israel-Palestine (Konflik Gaza) yang tidak dapat dipastikan kerana sebahagian komuniti antarabangsa tidak mengiktiraf kedudukan Israel sebagai sebuah negara walaupun Israel mempunyai kerusi di PBB.

Pemanusiaan Konflik Bersenjata

Dalam Konvensyen Geneva, terdapat satu artikel yang dikenali sebagai artikel lazim iaitu Artikel 3 yang memperuntukkan perutukan yang sama dalam keempat-empat konvensyen. Artikel ini menyebut, pihak-pihak yang tidak mengambil bahagian atau hors de combat haruslah dihormati dan dilindungi dan perlulah dilayan dengan sama rata tanpa diskriminasi. Artikel ini juga menyebut, dalam apa-apa jua keadaan sekalipun, tidak dibenarkan berlaku kejam, mengambil tebusan perang, pencabulan maruah dan pembunuhan tanpa autoriti.

Artikel ini bersifat kemanusiaan kerana sungguhpun konflik bersenjata berlaku dan realitinya sangat buruk, namun pertimbangan kemanusiaan perlulah diletakkan di takah yang tertinggi. UKA adalah undang-undang untuk mengurangkan darjah kesan konflik bersenjata ini.

UKA menyenaraikan beberapa prinsip dalam konflik bersenjata.

Begitulah sedikit sebanyak tentang UKA yang menjadi agen kawal selia konflik bersenjata pada zaman moden ini. Mungkin ramai yang skeptis akan keberkesanan undang-undang ini. Namun jika difikirkan, kita sendiri sebagai manusia yang sepatutnya mempunyai kawalan terhadap diri sendiri untuk cuba hidup dalam dunia yang harmoni dan aman dan tidak memerlukan undang-undang perang yang ‘memanusiakan’ tindakan manusia bukan?

Kita wajar merenung kembali, tentang bagaimana untuk hidup dalam perdamaian.

Fiat pax in virtute tua Deus! (Dengan kuasa-Mu, biarlah ada keamanan Oh Tuhan!)

p/s: pejuang bawah UKA dikenali sebagai combatant. Sesiapa sahaja yang mempunyai keupayaan utuk menyerang tidak kira sama ada dengan senjata canggih atau dengan cebis peluru serpih sekalipun boleh diserang kembali hatta kanak-kanak yang membaling batu-batuan. Dalam perang atau konflik bersenjata, kanak-kanak adalah pejuang paling ditakuti!

Sumber:

Cordula Droege, ‘The Interplay Between International Humanitarian Law and International Human Rights Law in Situation of Armed Conflict’, International Law Forum, The Hebrew University of Jersualem: Faculty of Law, December, 15, 2007

Etika Perang dalam Islam, Perlakuan Terhadap Warga Sipil dalam Perang.

Henry Dunant, A Memory of Solferino, International Committee of Red Cross, Geneva (1939, 1959)

Ibnu Khaldun, al-Muqaddimah.

International Committee of Red Cross (ICRC).

Manoj Kumar Sinha, ‘Hinduism and International Humanitarian Law’, International Review of the Red cross, Vol 87 No. 858, June 2005.


Membetulkan Salah Faham Mengenai Bunting Pelamin

Anak merupakan anugerah Tuhan yang terindah buat pasangan suami isteri khususnya bagi yang baru melangsungkan perkahwinan. Ini kerana anak merupakan penyeri kepada rumahtangga yang dibina dan tanda kebahagiaan yang ingin dikecapi setiap insan.

Begitupun, sebut saja bunting pelamin, wujud pelbagai konotasi negatif terhadap terma ini. Ini termasuklah kata nista yang menggelar kandungan yang tidak berdosa itu sebagai anak luar nikah. Salah faham sebegini perlu dibanteras dalam masyarakat kerana ia bukan saja satu fitnah tetapi berpotensi memus-nahkan institusi kekeluargaan seperti yang dimahukan syaitan laknatullah.

Jadi, apa itu bunting pelamin sebenarnya dari sudut kesihatan? Selalunya bagi mengenalpasti tarikh kehamilan seorang wanita, doktor akan mengira tarikh pertama seseorang itu haid (LMP). Walaupun pasangan tidak melakukan hubungan kelamin pada LMP, doktor masih memerlukan LMP sebagai cara mengira kitaran haid seorang wanita.

Nak bagi anda faham, lihat contoh di bawah:

Tarikh LMP isteri: 15 April 2019
Tarikh perkahwinan: 30 April 2019
Tarikh temujanji dengan doktor: 28 Mei 2019
Kiraan usia kehamilan:  15 April 2019 – 28 Mei 2019 (enam minggu)

Ini dapat menjelaskan mengapa seseorang wanita itu sudah hamil lebih lama berbanding tempoh perkahwinan yang kita ketahui. Dan ini maksud sebenar bunting pelamin.

Selain tidak mengetahui tentang LMP, satu lagi faktor salah faham bunting pelamin ialah kegagalan mengira kitaran haid yang betul. Kebiasaannya, wanita mengalami kitaran haid selama 28 hari tetapi ada ketikanya, kitaran haidnya boleh menjadi tidak menentu.

Hari pertama haid akan dikira sebagai LMP bagi membolehkan doktor menentukan usia janin dalam kandungan. Selepas seorang wanita itu tamat haid, ovari akan menghasilkan telur pada hari ke-14 atau waktu wanita pada keadaan yang paling subur. Jika persenyawaan terjadi dalam tempoh tersebut, maka kehamilan sudah pasti akan berlaku.

Perlu diingat, sperma boleh hidup antara tiga hingga tujuh hari sebelum persenyawaan. Justeru, ini juga menjelaskan mengapa doktor selalu menggunakan LMP sebagai cara mengira usia kehamilan dan bukannya tarikh terakhir pasangan suami isteri melakukan hubungan kelamin.

Bagi wanita yang mengalami kitaran haid yang tidak menentu, satu cara untuk menentukan usia kandungan ialah menerusi imbasan ultra bunyi. Bagaimanapun, imbasan sebegini hanya boleh dibuat apabila kandungan semakin besar.

Selepas menentukan usia kehamilan, doktor boleh menentukan bila tarikh seseorang wanita itu melahirkan anak. Kebiasaannya, tarikh diberi dalam tempoh 40 minggu selepas LMP. Tarikh ini juga menjadi panduan pakar sakit puan untuk memantau perkembangan kandungan.

Jadi, jangan cuba berlagak pandai dengan menukar usia kandungan hanya semata-mata nak mengelak kata nista orang. Tindakan sebegini hanya akan mengan-cam nyawa individu dan kandungannya.

RUJUKAN:

Idris, A. (2018). Ibu Bunting Pelamin Bukan Hamil Anak Luar Nikah – Ini Apa Masyarakat Yang Selalu Keliru. The Asian Parent Malaysia.


Perang Dunia Kedua – Pembunuhan Laksamana Yamamoto

Nama
Yamamoto sudah tidak asing lagi di serata dunia. Beliau dianggap sebagai
pelopor utama pelan serangan Jepun di Pearl Harbor. Beliau merupakan seorang
pakar dalam strategi perang laut dan amat membenci perang. Namun, orang Amerika
mengganggap beliau sebagai penyebab utama askar Amerika mati di Pearl Harbor.
Mereka lebih suka jika beliau mati. Oleh hal yang demikian, President Roosevelt
mengarahkan Yamamoto dibunuh.

Kekalahan
demi kekalahan yang dialami oleh Jepun terhadap Amerika menyebabkan rakyat
berasa kurang senang. Mereka menuduh bahawa pegawai atasan Jepun hanya duduk
goyang kaki sahaja dan membiarkan tentera-tentera bawahan mati berjuang.
Pegawai-pegawai atasan ini dituduh pengecut.

Bagi
menenteramkan situasi ini, Laksamana Isoroku Yamamoto, komander Armada Tentera
Laut Empayar Jepun mengambil keputusan untuk membuat beberapa lawatan rasmi di
Pasifik. Kekalahan Jepun di Midway dan Guadalcanal membuatkan tentera Jepun
memerlukan seorang perajurit terkenal untuk memberikan mereka harapan.

Operasi I-Go

Dalam pada itu, pihak Jepun juga sedang sibuk dalam merancang Operasi I-Go, iaitu serangan udara besar-besaran terhadap tentera Amerika yang berpangkalan di sekitar Guadalcanal. Serangan yang bermula pada 1 April 1943 itu berjaya menenggelamkan beberapa buah kapal dagang, sebuah kapal pemusnah dan sebuah kapal korvet milik Amerika dan sekutunya yang menuju ke Guadalcanal.

Yamamoto
menganggap bahawa kejayaan tentera Jepun memusnahkan beberapa kapal Amerika
sudah mencukupi untuk menoktahkan hajat Amerika untuk mara lebih jauh ke
Pasifik. Oleh itu, beliau menghentikan Operasi I-Go pada 16 April. Hakikatnya,
operasi ini tidak sedikit pun mencacatkan kekuatan tentera Amerika di sana.
Terdapat banyak lagi tentera Amerika pimpinan Laksamana William Halsey Jr di
selatan Pasifik.

Sebenarnya
Yamamoto terlalu percaya akan laporan yang diberikan oleh pihak perisikan Jepun
dan tentera-tentera yang mengambil bahagian dalam Operasi I-Go. Mereka
memandang rendah akan kemusnahan yang dialami oleh kapal-kapal Amerika di sana.

Antara
sebab lain yang meyakinkan Yamamoto bahawa Operasi I-Go ini telah berjaya
adalah kehebatan maklumat perisikan Amerika yang berjaya menyahkodkan semua
kod-kod rahsia tentera Jepun. Hal ini membuatkan Laksamana Halsey berjaya
menarik armada lautnya lebih awal supaya dapat memperdayakan Yamamoto. Maklumat
perisikan Amerika meyakinkan Yamamoto bahawa tentera Amerika semakin kurang dan
melemah di Guadalcanal.

Membunuh
Yamamoto

Presiden
Amerika, Franklin Roosevelt mengetahui mengenai pembocoran maklumat yang
dialami oleh tentera Jepun. Dengan kelebihan ini, beliau mengarahkan Setiausaha
Tentera Laut, Frank Knox untuk “dapatkan Yamamoto”.

Kemudian,
Knox menghubungi Komander Tentera Keseluruhan Pasifik, Laksamana Chester Nimitz
untuk melaksanakan tugasan tersebut. Nimitz pula mengarahkan Laksamana William
Halsey Jr, komander Tentera Pasifik Selatan untuk merancana pelan membunuh
Yamamoto, Operation Vengeance.

Tentera
Laut Amerika berjaya membaca kod-kod Jepun sejak Operasi I-Go berjalan lagi.
Mereka tahu bahawa Yamamoto selalu berlegar-legar di sekitar kepulauan Solomon
dan Papua New Guinea. Mereka juga mengetahui bila beliau bergerak, kemana dan
menaiki kenderaan apa.

Tanpa
berlengah-lengah lagi, Halsey mencari komander 339th Fighter Group,
Major John Mitchell untuk mencari 16 orang krew dalam misi Operation
Vengeance. Seramai 16 orang juruterbang tempur, termasuk Mitchell berjaya
dikumpul untuk misi ini. Mereka diberitahu bahawa mereka akan keluar memburu
orang kenamaan, tanpa mengetahui orang itu ialah Yamamoto.

Pada jam 0730, 14 April 1943, pasukan 339th Fighter Group pimpinan Major Mitchell berlepas daripada lapangan terbang Kukum, Guadalcanal menuju ke Pulau Bouganville dimana konvoi udara Yamamoto akan terbang.

Sementara
itu di markas utama Angkatan Tentera Jepun di Rabaul, Laksamana Yamamoto
dijadualkan akan berlepas ke Bouganville pada jam 0600 dan dijangka tiba di
destinasi sekitar jam 0800. Perjalanan tersebut merupakan perjalanan sejauh 507
km. Ramai pegawai-pegawai di Rabaul melarang agar Yamamoto tidak membuat
penerbangan tersebut. Mereka mendapat beberapa maklumat yang tidak sahih
mengenai terdapat ura-ura mengatakan bahawa Amerika mahu menyerang konvoi
Yamamoto berdekatan Bouganville.

Namun, Yamamoto tidak mengendahkan maklumat tersebut dan tetap meneruskan penerbangan tersebut. Bersama-sama menemani beliau ialah Laksamana Madya Matome Ugaki yang merupakan Ketua Staf Tentera Laut Jepun. Mereka berdua akan menaiki kapal terbang secara berasingan iaitu Pesawat Pengebom G4M1 “Betty”. Dalam penerbangan ini, mereka dibantu oleh 6 buah pesawat pejuang A6M2 “Zero” yang terkenal.

Formasi
yang akan digunakan untuk menjaga konvoi Yamamoto ialah formasi “V”. Tiga
pesawat “Zero” akan menjaga Yamamoto dan tiga lagi akan menjaga Ugaki.

Manakala jumlah pesawat tentera Amerika pimpinan Major Mitchell lebih banyak daripada konvoi Yamamoto. Sebanyak 16 pesawat Lockheed P-38 Lightning terbang menuju ke Bouganville daripada Guadalcanal, menjadikan ia misi pintasan udara paling jauh dalam sejarah (970 km).

Pada
jam 0934, pasukan Mitchel menemui konvoi pesawat Yamamoto dan mula menyerang.
Serangan tersebut bukannya mudah apabila mereka dikesan oleh pesawat “Zero”
yang menjaga kedua-dua VIP ini. Kesemua 6 pesawat “Zero” ini terus membuat
serangan balas terhadap pasukan Mitchel.

Apabila
mereka semakin menghampiri satu-sama lain, juruterbang “Zero” tersebut
menyedari bahawa mereka akan berlawan dengan 16 pesawat musuh manakala mereka
hanya ada 6 sahaja. Hal ini membuatkan pesawat yang dinaiki Yamamoto dan Ugaki
menjadi sangat sangat terdedah.

Mitchel
mengarahkan dua pesawat P-38 yang dikemudikan oleh Captain Thomas Lanphier dan
Lieutenant Rex Barber untuk menyerang dan menjatuhkan pesawat Yamamoto dan
Ugaki. Sebuah pesawat “Zero” cuba menahan pesawat Lanphier dan Barber.

Lanphier
cuba mengalihkan pandangan pesawat musuh tersebut untuk memberi laluan kepada
Barber untuk menembak jatuh pesawat-pesawat yang dicari-cari (Yamamoto dan
Ugaki).

Apabila Barber menemui pesawat tersebut, beliau terbang di belakang pesawat musuh yang mengangkut sama ada Yamamoto atau Ugaki dan melepaskan tembakan bertubi-tubi mengenai ekor dan tanki pesawat tersebut. Sejurus itu, asap tebal mula keluar dan hampir hampir sahaja melanggar pesawat Barber. Pesawat tersebut berjaya dielak dan terhempas ke hutan rimba di pulau Bouganville.

Selapas
itu, Barber terbang mencari pesawat yang membawa VIP terakhir yang kini terbang
rendah menuju ke pantai. Kelajuan pesawat P-38 berjaya memintas pesawat
tersebut sebelum melepaskan berdas-das tembakan ke arah sayap kanan pesawat.
Beberapa saat kemudian, pesawat tersebut terhempas di lautan.

Seorang
juruterbang pesawat “Zero”, Petty Officer Kenji Yanagiya, merupakan
satu-satunya juruterbang yang hidup selepas perang yang dapat menceritakan apa
yang berlaku. Beliau berkata, selepas melihat dua buah pesawat yang dinaiki
Yamamoto dan Ugaki terhempas, beliau secara solo mengejar pesawat-pesawat
tentera Amerika tersebut yang sedang pulang ke Guadalcanal.

Beliau berjaya menembak jatuh satu pesawat P-38 ketika pesawat tersebut sedang terbang rendah kerana hampir kehabisan minyak. Yanagiya tidak sempat untuk mengejar kesemua 15 pesawat P-38 yang lain kerana berisiko. Lalu beliau pulang ke pangkalan udara di Bouganville bersama-sama pesawat “Zero” yang lain. Selepas mendarat, beliau diberitahu kejadian yang berlaku sebenatar tadi akan menggugat Tentera Laut Jepun dalam Perang Dunia Kedua. Yanagiya dan 5 krew yang lain diarahkan untuk menyimpan rahsia yang pesawat Yamamoto dan Ugaki telah terhempas.

Tamparan hebat
terhadap Jepun

Pada
keesokkan harinya, 19 April, bangkai kedua-dua pesawat berjaya ditemui. Bangkai
pesawat “Betty” yang terhempas di laut itu dinaiki oleh Laksamana Ugaki. Beliau
terselamat dan hanya mengalami cedera ringan.

Namun, pesawat “Betty” yang terhempas di hutan Bouganville mendapat nasib yang berbeza. Seluruh anak kapal pesawat tersebut terbunuh termasuk Ketua Angkatan Laut Jepun, Laksamana Isoroku Yamamoto. Beliau dijumpai terduduk di kerusi pesawat sambil memegang pedang samurai. Beliau terbunuh akibat ditemak di bahagian bahu kiri dan rahang kirinya.

Pemerintahan
tinggi Tentera Amerika segera memberitahu bahawa insiden tersebut dilakukan
secara tidak sengaja bagi mengelakkan bahawa Tentera Jepun mengetahui bahawa
kod-kod rahsia mereka berjaya dipecah masuk.

Kematian
Yamamoto menjadi pembakar semangat kepada tentera-tentera dan rakyat Amerika.
Manakala bagi Jepun, kematian Laksamana agung ini memberi tamparan yang sangat
hebat buat mereka. Kematian beliau di isytiharkan pada 21 Mei 1943, lebih
sebulan dari tarikh beliau terbunuh.

Mayat
Yamamoto dibakar di Bouganville sebelum dibawa ke Tokyo menerusi kapal
Super-Battleship Musashi. Pada 5 June 1943, beliau diberi penghormatan
terakhir oleh seluruh rakyat Jepun, termasuk Perdana Menteri Hideki Tojo.
Selepas itu, beliau diberi darjah kebesaran tertinggi Jepun, Order of
Chrysanthemum dan juga darjah kebesaran Nazi Jerman iaitu Knight Cross of the
Iron Cross with Oak Leaves and Swords. Beliau juga dinaikkan pangkat ke
Laksamana Besar atau Marshal-Admiral (panglima 5 bintang).

“Selepas
perang tamat, aku teringin nak bukak Casino dekat Monaco”. Maka berakhirlah
riwayat Laksamana Yamamoto yang merupakan arkitek kepada peperangan Jepun di
Pasifik. Serta lunaslah dendam rakyat Amerika terhadap “orang yang hendak menentukan
isi perjanjian damai di White House”. Kejadian ini sememangnya melumpuhkan
morale tentera Jepun. Tempat beliau digantikan oleh Laksamana Mineichi Koga.

Rujukan


Kehebatan Pelayar Melayu Silam

Semua sedia maklum bangsa Melayu bukan saja pahlawan yang gagah berani tetapi juga pelayar yang mahir dengan selok-belok lautan. Jika tidak, mengapa terlalu banyak riwayat dan cerita pengembara luar yang menyatakan orang Melayu pernah sampai sejauh China di Timur dan Semenanjung Tanah Arab di Barat. Tetapi ada pula sesetengah pihak yang cuba memperkecilkan kehebatan bangsa ini dengan mengatakan semua riwayat itu bersifat dongengan sahaja. Mereka salah kerana terlalu banyak bukti yang menunjukkan sebaliknya.

Bagi yang pernah berkunjung ke Candi Borobudur di Indonesia, anda pasti pernah melihat satu ukiran sebuah kapal yang mampu membelah lautan semasa berlayar. Dan ukiran yang dikesan sejak dari abad kelapan Masihi ini menarik perhatian bekas anggota Tentera Laut Diraja (Royal Navy) Philip Beale semasa melawat candi berkenaan pada tahun 1982. Ia membuatkan Beale tertanya-tanya, sejauh mana kapal ini dapat berlayar, teknologi mana yang digunakan dan apakah ini bukti hubungan Alam Melayu dengan benua Afrika yang dicari-cari oleh sejarawan dan pengkaji selama ini?

Impian Beale itu tersimpan selama 20 tahun itu akhirnya menjadi kenyataan selepas bertemu Nick Burningham di Itali pada September 2002. Burningham dikenali sebagai pembina replika kapal dan pernah terlibat dalam projek pembinaan replika skala penuh kapal layar Duyfken. Duyfken merupakan kapal Eropah pertama yang berjaya sampai ke Australia pada tahun 1606.

Kapal replika yang dibina Burningham dan pasukannya pernah sampai di Indonesia pada tahun 2002 semasa dalam perjalanan menuju ke Australia bagi mengulangi perjalanan epik krew asal kapal berkenaan. Selepas mendengar impian Beale, kedua-duanya berangkat ke Bali, Indonesia atau lebih tepat Kepulauan Kangean (Pulau Pagerungan) bagi mencari pembina-pembina kapal tradisional.

Di Pulau Pagerungan inilah, mereka bertemu dengan Pak Assad Abdullah, seorang pembina kapal tradisional dengan pengalaman selama 30 tahun. Dengan kehadiran Burningham dan Pak Assad, perlahan-lahan impian Beale semakin menjadi kenyataan.

Selepas menganalisis dengan teliti ukiran kapal-kapal pada Candi Borobudur, mereka menyimpulkan kapal berkenaan mempunyai panjang 19 meter, 4.25 meter lebar, dua layar dan dua cadi sebagai pengimbang. Semasa pasukan ini membina replika yang diberi nama Samudra Raksa oleh Presiden Megawati Sukarnoputri ini, semua proses dibuat secara tradisional dengan bahan binaan diambil dari kawasan setempat. Pasukan pembina tidak menggunakan paku atau besi sebagai pengukuh kepada binaan mereka. Manakala cadi dan tiang penggulung layar diperbuat daripada buluh. Sementara tali yang digunakan untuk kapal dibuat daripada bahan-bahan semulajadi. Proses pembinaan mengambil masa selama enam bulan untuk disiapkan.

Selepas siap, pasukan pembina diketuai Beale mula merancang pelayaan sulung untuk Samudra Raksa. Ia sebagai testimoni bahawasanya ia bukan saja boleh meredah lautan tetapi juga sebagai bukti pelayar-pelayar Melayu pernah sampai ke benua Afrika. Bagi meningkatkan peluang kejayaan ekspedisi ini, kapal tersebut turut dilengkapi dengan beberapa peralatan moden seperti kelengkapan sistem kedudukan global (GPS) dan telefon satelit sebagai talian komunikasi dengan dunia luar.

Selebihnya menggunakan peralatan primitif seperti yang digunakan pelayar-pelayar terdahulu. Penaja utama ekspedisi ialah British Council dan Pertubuhan Bangsa Bersatu Sains, Kebudayaan dan Pendidikan (UNESCO) serta mendapat pengiktirafan Kesatuan Geografi Diraja dari United Kingdom.

Untuk menguji sama ada ia mampu berlayar merentasi Lautan Hindi, kapal ini dibawa berlayar dari tempat pembinaannya di Pulau Pagerungan ke Jakarta. Semasa perlayaran, kapal berkenaan dapat bertahan dengan baik dan ini menyakinkan Beale bahawa ia boleh dilakukan. Selepas tiba di Jakarta, kapal itu diberi nama rasmi Samudra Raksa oleh Megawati.

Dan pada Ogos 2003, beliau melepaskan kapal berkenaan dalam satu upacara rasmi perlepasan Ekspedisi Perahu Borobodur dari Pelabuhan Marina Ancol, Jakarta. Seramai 27 peserta menyertai pelayaran ini dengan Kapten Gusti Putu Ngurah Sedana dari TNI-Angkatan Laut sebagai nakhoda menemani Beale. Menariknya, 27 peserta ini bukan saja datang dari Indonesia tetapi juga dari beberapa negara. Hanya segelintir saja yang mempunyai pengalaman sebagai pelayar manakala selebihnya datang dari pelbagai latar belakang etnik dan agama. Walaupun mempunyai latar belakang berbeza, mereka bersatu demi memastikan ekspedisi ini berakhir dengan jayanya.

Untuk ekspedisi ini, ia mempunyai empat fasa. Fasa pertama membabitkan Jakarta-Seychelles (15 Ogos-12 September), fasa kedua Seychelles-Madagascar (29 September-14 Oktober), fasa ketiga Madagascar-Capetown (26 Oktober-5 Januari 2004) dan akhir sekali Capetown-Accra (17 Januari-23 Februari 2004). Perlayaran mengambil masa enam bulan dengan jarak sepanjang 27,000 kilometer. Walaupun ekspedisi diuji dengan pelbagai ujian seperti laut bergelora, kekurangan makanan, hujan lebat, tiupan angin dan kerosakan peralatan kapal, Samudra Raksa dapat bertahan dan tiba di Pelabuhan Tema, Accra pada 23 Februari 2004.

Selepas tiba di sana, ia kemudian dibawa pulang ke Indonesia melalui kapal kargo. Bagi membolehkan ia dapat dibawa naik atas kapal, Samudra Raksa perlu dileraikan terlebih dahulu sebelum dipasang semula dan dibawa berlayar setelah tiba di Indonesia. Akhirnya, kapal berkenaan tiba dan ditempatkan di Muzium Perahu Samudra Raksa, Kompleks Taman Wisata Candi Borbudur, Magelang. Muzium berkenaan dirasmikan oleh Menteri Kesejahteraan Rakyat Indonesia ketika itu, Alwi Shihab pada 31 Ogos 2005. Apa yang dilakukan Samudra Raksa ialah satu bukti amali kapal-kapal Nusantara pernah sampai sejauh benua Afrika.

Tetapi Samudra Raksa bukan satu-satunya bukti kehebatan pelayar dan kerajaan maritim Melayu. Ada beberapa perahu yang menarik perhatian ramai pengkaji termasuk sebuah perahu yang dijumpai di kawasan paya bakau di Pontian, Johor. Perahu itu diberi nama The Pontian Bot (Perahu Pontian) dan ditemui oleh seorang pengkaji British bernama IHN Evans pada tahun 1926.

Perahu berkenaan cuba dibandingkan dengan perahu-perahu yang ditemui di Asia Tenggara ketika itu terutama dari segi saiz dan cara pembinaannya. Berdasarkan kajian CA Gibson Hill pada tahun 1956, kajian pentarikhan karbon mendapati perahu-perahu ini dibina antara abad ketiga hingga kelima Masihi. Walaupun ia dalam keadaan rapuh dan hampir rosak sepenuhnya, ia dapat diselamatkan dan menjadi bahan kajian para saintis terutama sejarawan tempatan.

Selain Samudra Raksa dan Perahu Pontian, kita juga harus ingat anekdot pengembara-pengembara luar tentang kehebatan bangsa Melayu sebagai pelayar hebat. Salah satunya ialah anekdot Antonio Pigafetta berkenaan ekspedisi Ferdinand Magellan terutama perihal hamba dan teman setianya Henry the Black (Awang). Selain diajar dengan pelbagai ilmu pelayaran di bawah bimbingan Magellan, Awang turut menggunakan kemahiran yang dipelajarinya semasa di Melaka sebelum menjadi tawanan dan hamba kepada tuannya itu untuk memastikan ekspedisi mereka tidak mengulangi kesilapan yang dilakukan Christopher Columbus. Atas sebab itulah, beliau seharusnya duduk sama rendah, berdiri sama tinggi dengan Magellan dan selayaknya mendapat gelaran orang pertama mengelilingi dunia.

Seterusnya, ada satu anekdot menarik yang dipetik rakan penulis Al Semantani Jones berkenaan kehebatan kerajaan maritim Melayu dan pelayar-pelayar dari Nusantara. Menurut beliau, pelayar-pelayar Nusantara sudah sampai ke Afrika sejak abad kelima Masihi lagi, jauh lebih awal dari pedagang Arab yang hanya berani berlayar hingga ke Zanzibar. Malah, pelayar-pelayar ini juga mengatasi zaman kegemilangan pelayaran kerajaan China yang hanya bermula pada abad ke-13.

Sebut pasal abad yang dinyatakan di atas, tidak mustahil perahu-perahu purba seperti Perahu Pontian menjadi pilihan kepada mereka berlayar dan membentuk pos kara mereka di situ kerana ia amat bertepatan dengan garis masa pembuatan perahu berkenaan. Perahu-perahu ini menjadi cara mereka bergerak ke mana-mana tempat dari China hinggalah Yaman dan Mesir untuk memperdagangkan hasil bumi rantau berkenaan. Jika tidak, bagaimana cengkih yang hanya boleh didapati di Maluku boleh dijumpai di Syria dengan anggaran penggunaan sejak 3700 Sebelum Masihi.

Al-Idrisi sendiri dalam catatannya menyatakan orang-orang Zanj/Zabaj (orang Melayu Srivijaya) pernah tiba di Afrika Timur dengan kapal bersaiz kecil dan besar serta boleh berhubung dengan penduduk tempatan. Ini menunjukkan pada satu ketika, penduduk-penduduk di Afrika boleh bertutur dalam Bahasa Melayu dan koloni mereka dijadikan sebagai pusat pengumpulan besi dan emas sebelum dibawa pulang ke Srivijaya.

Penulis-penulis Arab dan Parsi turut mendedahkan penglibatan orang Melayu Nusantara dalam perdagangan hamba dari Afrika dan dibawa ke sebelah timur. Buktinya, Maharaja China (berkemungkinan dari Dinasti Tang) pernah dihadiahkan hamba-hamba berkulit hitam oleh Maharaja Empayar Srivijaya. Pendek kata, orang Melayu sememangnya hebat sebagai nakhoda samudera sejak dari dulu lagi dan kehadiran mereka memberi kesan bukan sedikit bukan saja kepada kerajaan serantau tetapi kerajaan-kerajaan di benua lain dunia.

RUJUKAN:


600 Spesis Tumbuhan Pupus Sejak Tahun 1750-an Sehingga Kini

Manusia
telah menyebabkan purata lebih daripada dua spesis tumubuhan pupus dalam masa
setahun sejak kurun ke-18. Menurut Red
List of Threatened Species, kurang daripada 150 spesis tumbuhan yang telah
pupus. Tetapi itu hanya mencakupi sebahagian kecil spesis tumbuhan.

Maklumat
dari Kew Gardens yang dikumpulkan
oleh sekumpulan penyelidik dari Britain dan Sweden mendapati jumlah sebenar
adalah empat kali ganda lebih banyak – 571 spesis tumbuhan telah pupus antara
tahun 1753 hingga 2018. Kadar kepupusan ini 500 kali lebih cepat berbanding
kadar kepupusannya sebelum aktiviti manusia memberikan impak kepada ekosistem.

Walau
bagaimanapun, Aelys Humphreys menyatakan 571 adalah jumlah yang sedikit
berbanding realiti kerana banyak lagi kawasan biodiversiti yang masih kurang
kajiannya dan terdapat spesis yang sangat kurang jumlahnya sehingga dianggap ‘functionally extinct’.

Jumlah
tumbuhan yang pupus lebih besar berbanding kepupusan burung, mamalia dan
amfibia. Geografi kepupusan tumbuhan dan haiwan hampir serupa. Spesis di pulau
lebih mudah terdedah dengan kepupusan berbanding dengan spesis di kawasan
tropika dan iklim Mediterranean kerana mereka mempunyai kekayaan kepelbagaian
hidup. Hawaii sahaja telah mengalami 79 kepupusan spesis tumbuhan. Brazil,
Australia dan Madgascar telah menjadi tumpuan kepupusan.

RUJUKAN:


Apabila Manusia Menuju Ke Nilai Materialisme

Pada November tahun lepas, Credit Suisse mengeluarkan sebuah laporan tentang kekayaan global dimana golongan 1% terkaya dunia membolot hingga 50% kekayaan dunia, meningkat dari 42.5% sejak tahun 2008. Dan sejak dari tahun 2000, seramai 23.9 juta orang telah menjadi jutawan di seluruh dunia.

Apa makna disebalik pelebaran kesenjangan kekayaan ini? Selain melihat ia sebagai ketidaksama-rataan ekonomi, kita cuba juga melihat dari sudut alam sekitar. Apa kesan peningkatan bilangan ‘orang ada-ada’ ini kepada alam sekitar.

Golongan terkaya, yang selalunya memiliki pegangan saham majoriti atau syarikat itu sendiri, cenderung untuk mengepam modal atas nama pembangunan seperti membuka ladang sawit yang menjadi penyumbang terbesar deforestasi, kilang-kilang bagi produksi massa – dalam masa yang sama menyumbang kepada pencemaran udara dan air.

Pembangunan perumahan yang kebelakangan ini dikritik hebat kerana tidak memenuhi kehendak pasaran pula, antara lain meningkatkan aktiviti tebus guna tanah sama ada melalui reklamasi atau pembangunan lereng bukit.

Inilah peluang yang hanya wujud dan berlegar antara golongan terkaya dalam meningkatkan kapital mereka melalui penjarahan sumber alam.

Dan polisi kerajaan juga dilihat longgar dalam mengawal penggunaan sumber alam semulajadi bagi tujuan pembangunan komersial ini, selagi ia menyumbang kepada pertumbuhan ekonomi negara.

Pada tahun 2015 pula, Oxfam telah mengeluarkan statistik bahawa 10% golongan terkaya bertanggungjawab terhadap 49% pelepasan karbon dioksida global melalui gaya hidup mereka. Ini antaranya seperti penggunaan medium pengangkutan mereka seperti kereta mewah dan jet peribadi yang menjadi penyumbang utama.

Di Malaysia ia tidak hanya tertakluk kepada lawatan-lawatan golongan elit Menteri ke luar negara sahaja, aktiviti ‘The Rich Kids of Malaysia’, dan orang-orang kaya yang mengejar akhirat dengan menyertai pakej mengaji Al-Quran atas jet peribadi antara contoh gaya hidup yang menyumbang kepada mudarat lebih besar dari manfaat yang diterima.

Dan tuhan sajalah yang tahu, untuk beberapa tahun mendatang, berapa banyak lagi sumbangan golongan terkaya ini kepada kemusnahan alam sekitar.

George Monbiot, kolumnis The Guardian ada menulis tentang bagaimana kekayaan mendorong seseorang itu menjadi penting diri (self-centered) dan tidak peduli tentang kehidupan lain melalui sikap kepenggunaan (konsumerism). Beliau antara lain menyatakan, semakin banyak seseorang itu mengguna (sumber alam), semakin berkurang perasaannya – sama ada perasaan bersalah atau empati kepada hidupan lain.

Sebagai contoh, kita tidak peduli akan nasib Dorsen, seorang kanak-kanak Congo berumur 8 tahun, yang bekerja selama 12 jam sehari dengan tangan kosong di lombong kobalt – sejenis logam yang digunakan untuk menghasilkan bateri lithium-ion bagi majoriti jenama telefon pintar, apa lagi kepedulian kita tentang pencemaran sumber air di Congo kesan dari aktiviti perlombongan tersebut.

Dan kita di Malaysia tanpa rasa bersalah, berusaha mengemas kini milikan model telefon pintar yang terbaharu.

Inilah yang dimaksudkan dengan kehilangan rasa bersalah dan empati kita terhadap hidupan lain, pertautan kita terhadap manusia dan tempat itu diganti dengan pertautan terhadap objek/material.

Jadi, jawapan kepada persoalan tentang mengapa masyarakat itu tidak berminat dengan alam sekitar dan isunya adalah kerana, jalan masyarakat itu secara sistematiknya dibina menuju ke arah materialisma. Kita melihat nilai sebuah meja kopi Ikea pada harganya RM399, tidak pada berapa banyak pokok yang telah ditebang bagi menghasilkannya secara massa.

Dan masyarakat hari ini sedang mengejar-ngejar untuk meningkatkan nilai hidup mereka dengan ‘tanda harga’, memanjat piramid kelas harta untuk menyertai puncak kelompok terkaya!

Nota Editor: Artikel disumbangkan oleh Azim Mohammad daripada Persatuan Aktivis Sahabat Alam (KUASA) untuk The Patriots.


Bagaimana Pepsi Rugi Besar Di Filipina

Inilah kisah fiasco Demam Nombor Pepsi. Berlaku pada tahun 1992 dahulu.

Pepsi cuba memasuki pasaran Filipina di mana Coca-Cola pada mulanya sudah dominan. Ini adalah pasar minuman ringan ke-12 terbesar dunia, dengan populasi 62 juta orang yang berkembang pesat.

Filipina

Ekonominya lemah. Banyak orang yang berjuang untuk memenuhi keperluan. Berpuluh juta bekerja di sawah dan pekerjaan lain yang bergaji rendah.

Eksekutif Pepsi memutuskan untuk melakukan kempen promosi yang berjanji akan mendapat banyak pulangan.

Setiap penutup botol Pepsi akan mempunyai angka yang berkaitan dengan hadiah yang akan diumumkan. Terdapat banyak pemenang kecil dan diikuti dua pemenang besar yang masing-masing berjumlah USD40,000.

Satu Masalah Besar

Pepsi berharap daya tarikan wang tunai dapat mengubah banyak peminat Coke yang berpendapatan rendah. Mereka merancang secara strategik untuk memberikan hadiah berjumlah USD 2 juta.

Namun, kesalahan komputer dengan salah satu vendor Pepsi menyebabkan mereka mengeluarkan 800,000 botol dengan nombor “349” pada penutup botol.
dan nombor “349” adalah nombor untuk pemenang hadiah berjumlah USD40,000.

Pepsi secara terang-terangan memberitahu kilang vendornya untuk tidak mencetak nombor ini sama sekali. Kedua-dua botol dengan nombor itu akan dikeluarkan khas dan dihantar ke Filipina oleh Pepsi sendiri.

Jadi apabil Pepsi yang beroperasi macam biasa setiap bulan, tanpa mengetahui mereka secara tidak sengaja telah mengirim penutup botol kemenangan bernilai USD32 bilion ke Filipina.

Sementara itu, semua orang di Filipina menjadi ‘gila’ dengan promosi ini, dan membeli semua botol soda. Kempen yang mengganggu ini meningkatkan bahagian pasaran Pepsi dari 4% menjadi 24.9% hanya dalam masa dua bulan.

Pendek cerita, apabila hari besar tiba. Semua rakyat Filipina menghidupkan TV mereka. Pepsi terus mengumumkan nombor pada penutup botol pemenang, iaitu “349”, dan di seluruh Filipina, ramai orang bersorak kerana mereka fikir akan mendapat wang yang cukup banyak.

Pepsi kemudian menyedari bahawa mereka telah melakukan kesalahan besar.

Pepsi menyedari bahawa mereka tidak boleh pergi tanpa membayar apa-apa. Mereka membuat tawaran USD18 kepada setiap pemenang. Jumlahnya mencecah USD8.7 juta, berbanding anggaran asalnya sebanyak USD2 juta. Orang ramai tidak menganggap tawaran ini sebagai satu keuntungan.

Satu kumpulan tindakan pengguna bernama “349 Alliance” dibentuk. Mereka mula melakukan tunjuk perasaan di Manila, di depan bangunan kerajaan dan juga ibu pejabat Pepsi di Manila. Situasi itu telah mula menjadi lebih ganas. Kemudian, rusuhan meletus. Lebih daripada 30 trak Pepsi dibakar dalam protes itu.

Kemudian keadaan bertambah buruk. Polis dipanggil dan perusuh mula bertempur dengan mereka, melemparkan batu. Polis mula melemparkan tabung gas pemedih mata ke arah para penunjuk perasaan.

Kemudian penunjuk perasaan secara rawak melemparkan bom tangan secara langsung yang meluncur keluar dari trak Pepsi dan secara tidak sengaja membunuh seorang wanita dan seorang gadis muda.

Pertempuran berterusan sepanjang hari. Menjelang akhir rusuhan, lima orang m4ti dan puluhan lagi cedera. Semuanya hanya kerana promosi pemasaran salah.

Setelah semua itu selesai, Pepsi menghadapi ribuan tuntutan mahkamah bahawa ia harus diselesaikan pada tahun-tahun berikutnya. Terdapat perbicaraan yang panjang dan mahkamah perdagangan Filipina akhirnya memutuskan bahawa kesalahan Pepsi tidak berniat jahat dan tidak melakukan kejahatan.

Pada akhirnya, jumlah kerugian keseluruhan Pepsi, antara kos fizikal, undang-undang, dan ekuiti jenama, telah mencapai USD20 juta. Bahagian pasaran mereka akan merosot dan mengambil masa bertahun-tahun untuk pulih.

Ini adalah satu pengajaran yang agak mahal bagi jemana sebesar Pepsi.

RUJUKAN:

The Computer Error That Led to a Country Declaring W4r on Pepsi. https://www.mentalfloss.com/article/558202/pepsi-number-fever-promotion-failure-philippines


Justice League: Zack Snyder Cut VS Josh Whedon

Aku baru habis layan Justice League: Zack Snyder Cut. Pertama, aku nak cakap yang versi ni jauhhh lebih baik daripada versi Justic League versi Josh Whedon punya. Meskipun sedemikian, tidaklah mengatakan versi Snyder ini sempurna, malah masih banyak kelemahan-kelemahannya.

Pertama, kenapa aku katakan jauh lebih baik ialah cara Snyder mengambarkan setiap ahli Justice League. Beza dengan Whedon yang cuba meng-MCU kan JL, apabila downgrade semua superhero kecuali Superman, Snyder menghormati identiti JL itu sendiri dengan memperkenalkan kepada kita bahawa mereka ialah manusia-manusia berkuasa dewa atau persis dewa.

Sebab itu kita nampak yang flashback awal di mana kita dapat melihat flashback apa yang berlaku pada zaman Age Of Heroes, bagaimana aku nampak dewa-dewi tamadun purba. Aku nampak dewa-dewi dari Yunani, Norse, Mongol malah sehingga ke Hindu pun dengan entiti yang aku percaya mewakili Dewa Krishna.

Dan seperti mana Ages Of Heroes, maka gambaran pada superhero-superhero JL ini memang stay true pada godlike power deme. Dan Snyder lebih adil kepada watak Batman. Batman ada peranan lebih besar, tak nampak useless dalam ni, dan lebih berkualiti sebagai pemimpin. Cuma masih belum capai level Batman yang aku nak.

Kau bayangkan kau tengah cakap pasal seorang manusia biasa yang mengetuai para dewa-dewi dalam sebuah organisasi. Tapi walaupun dia manusia biasa, pernah ada suatu masa seluruh ahli JL jadi jahat. Superman, The Flash, Cyborg dengan Wonderman antaranya. Semuanya superpower yang mengatasi Batman hampir dari segenap sisi. Batman berjaya tewaskan semua superhero ni sebab dia ada pelan kecemasan dia sendiri. Sebab tu Batman digelar sebagai the greatest detective in the world.

Batman mungkin tak cukup kuat, tapi apa yang menjadikan seorang Bruce Wayne itu taraf dewa ialah kebijaksanaan dan geniusnya. Batman masih belum cukup genius pada mata aku walau dalam versi Snyder. Jadi, aku berharap filem lebih adil dalam menggambarkan watak seorang Batman. Superheroes terkuat dalam kalangan setiap ahli Justice Leagues.

Tapi aku suka bagaimana superheroes yang diperkenalkan dalam ni diberikan lore-lore dan backstory tentang siapa diri mereka. Itu yang kurang pada versi Whedon. Perlu tahu JL ni bukan macam Avengers. Setiap ahli Avengers ada filem-filem mereka tersendiri, sebelum disatukan dalam sebuah filem. Jadi, penonton dah kenal setiap watak ini, tetapi tidak kebanyakan watak Justice League.

Jadi, apa yang Snyder buat pada Flash, buat pada Cyborg adalah sangat layak sebab dua watak ini tidak memiliki filem mereka lagi. Lebih adil kenapa dua watak ini diberi lebih banyak exposure berbanding dengan watak-watak lain sebab dah ada filem tentang mereka.

Aku lagi suka peranan The Flash pada hujung filem, di mana The Flash diberi peranan yang lebih kritikal. Peranan apa? Kena tengok filem dia sebab nanti spoiler. Berbanding versi Whedon, pada pertempuran terakhir, memang kerja si Whedon ni suka downgrade setiap watak yang power dalam JL.

Seorang The Flash yang mampu melentur ruang dan masa, mampu berlari lebih laju daripada cahaya, dan mampu untuk undurkan masa sesuka hati mak dia sampai dia tercipta berapa banyal multiverse, hanya diberi peranan menyelamatkan entah siapa-siapa warga Russia yang tak ada significant besar pada filem.

Kelemahan pada versi Snyder ni dia pacing dia. Ada masa, slow pacing dia sesuai sebab perlu untuk tangkap emosi setiap watak. Contohnya menceritakan apa yang jadi pada Louis selepas kehilangan Clark.

Pacing slow awal filem memang aku setuju perlu. Tapi terkadang melewah pulak pacing dia, sampaikan ada babak yang tak perlu nak slow pun, dia suka slow, main-main dengan sinematografi, nak bagi setiap scene dia seindah mungkin. Nak skip, rasa sayang.

Dan mungkin pada susunan plot filem ni. Agak berterabur sejujurnya. Dia macam caca merba. Part 1, part 2, part 3, tak ikut sequences yang sebetulnya bagi menampakkan plot lebih jelas. Benda yang aku rasa lebih layak diletakkan di part 1, dia pi bubuh kat part 3 atau 4. Carca merba betul dia susun plot.

Lepas tu aku rasa filem ni dah jadi versi muzikal. Setiap babak mesti ada lagu-lagu pelik. Dah macam cerita Hindustan. Letak lagu-lagu pelik pada setiap scene tak menjadikan sebuah filem sebagai dark, bawak elemen depression dan seumpama dengannya. Mood tidak akan jadi lagi dark, melankolik kalau setiap scene kau nak bubuh lagu. Tapi mana lah tahu mungkin ni cara Snyder nak cuba benda baru?

Lepas tu ada babak-babak yang aku rasa melewah sangat. Dia nak cerita pasal Clark lepas bangkit dari kem.at.ian, dan jumpa family dia pun nak ambil 10 minit masanya. Mengantuk betul layan babak-babak yang melewah ini. Seolah-olah aku rasa filem dipendekkan kepada tiga jam, tapi Snyder sengaja memanjangkan jadi 4 jam.

Oh ya, aku suka lawak dalam filem ni. Lawak dia lebih witty, sarcastic sesuai dengan mood DC itu sendiri. Berbanding versi Whedon, semua pesyen lawak bodoh MCU. Tak sesuai, tak kena langsung dengan theme DC. Merosakkan betul.

Dan pada penghujung filem ni, kita dihadapkan dengan dua kemungkinan sekuel. Sekuel pertama ialah mengenai preparation untuk melawan Darkseid yang merupakan Thanos versi DC, tapi lagi power, lagi menakutkan, lagi menghancurkan dan lagi power.

Yang kedua, barangkali di alternate universe di mana mungkin mereka kalah dengan Steppenwolve. Mungkin Superman kehilangan Lois Lane, lantas jadi gila dan jadi Superman versi jahat yang lagi power, lagi memb.unu.h sampaikan superhero yang masih hidup terpaksa kerjasama dengan villain yang sedia ada untuk tundukkan Superman.

Jadi, macam orang lain, aku akan trendingkan #RestoreTheSnyderverse

Rating aku? 6.5/10


Perbezaan Tayar Motor GP Dengan Motor Biasa

Umum memgetahui terdapat beza antara tayar motor GP yang digunakan ketika perlumbaan Motor GP dengan tayar motor biasa.

Walau bagaimanapun, ramai diantara kita yang sebenarnya kurang mengetahui dengan lebih spesifik perbezaan tersebut.

Dalam Motor GP ini sendiri terdapat banyak komponen penting yang akan memainkan peranan untuk prestasti jentera dan pelumba, antaranya adalah tayar.

Maka tidak hairanlah apabila kebelakangan ini Valentino Rossi kerap mengkritik tayar yang digunakan oleh beliau.

Terdapat tiga perbezaan utama antara tayar Motor GP dan juga tayar yang biasa.

Pertama sekali adalah tekanan udara dalam tayar. Tekanan udara dalam tayar harus mengikut spefikasi yang telah digariskan oleh pengilang.

Hal ini adalah untuk menjamin keselamatan pelumba dan juga pada masa yang sama untuk prestasi terbaik.

Uniknya pada tahun ini, kesemua tayar harus dilengkapi dengan alat pengesan untuk memastikan kesemua pasukan menggunakan tayar dengan tekanan udara yang dibenarkan.

Kadar tekanan yang dibenarkan adalah dua bar pada tayar hadapan dan 1.8 bar pada tayar belakang.

Rendah tekanan udara pada tayar akan menyebabkan sentuhan permukaan tayar dengan litar meningkat, secara tidak lansung akan menyebabkan geseran yang berlebihan dan akan membuatkan suhu tayar naik dengan mendadak.

Suhu tayar juga antara peranan penting yang sentiasa diberi penekanan. Uniknya suhu tayar ini akan dipantau bukan sahaja semasa perlumbaan berlansung tetapi dari sebelum perlumbaan lagi.

Tayar-tayar yang akan digunakan perlu diletakkan dalam kotak pemanas.

Michelin juga memgeluarkan kenyataan bahawa tayar perlu diletakkan di dalam kotak pemanas untuk jangka masa satu hingga dua jam bagi mencapai suhu yang optimum.

Suhu yang disyorkan oleh Michelin untuk tayar hadapan adalah 100 darjah celcius, manakala untuk tayar berlakang adalah 120 darjah celcius.

Daya ketahanan tayar juga berbeza jika mahu dibandingkan. Daya ketahanan tayar Motor GP dicipta dengan tinggi supaya dapat mengurangkan risiko tayar akan meletup atau rosak ketika perlumbaan.

Ini kerana ketika motor memecut dalam garisan yang lurus, daya yang diterima adalah berjumlah 2200 daya newton.

Daya yang berlaku lebih tinggi apabila motor berhenti secara mendadak. Anggaran daya yang berlaku adalah sekitar 2500 newton.

Jika kita kupas setiap satu perincian dengan lebih mendalam, kita pasti akan lebih kagum tentang dunia permotoran.

Dalam perlumbaan bukan sekadar pelumba bersaing dengan sesama sendiri malahan aspek teknikal juga turut diambil kira.


Yandere: Ketaksuban Cinta Yang Membunuh

Pada 23 May 2019, berlaku kejadian percubaan bunuh oleh
wanita berusia 21 tahun terhadap teman lelakinya di bangunan kediamannya yang
terletak di Shinjuku Ward, Jepun. Pada 3.50 pm, wanita bernama Takaoka Yuka membawa
pisau dapur dan menikam temannya sekitar umur 20 hingga 30 tahun di bahagian
abdomen.

Kejadian berlaku di tingkat 5 bangunan kediaman, setelah
tikaman kedua, mangsa berjaya melarikan diri ke tingkat bawah. Takaoka kemudian
menelefon pihak polis bagi melaporkan kejadian tersebut. Setelah pihak polis
datang, mangsa hampir nyawa-nyawa ikan dengan dua tikaman manakala Takaoka
duduk di tepi mangsa.

Mangsa dibawa ke hospital bagi rawatan lanjut dan pihak polis
telah menangkap Takaoka bagi siasatan lanjut. Takaoka ketika ditahan
menyatakan: “Saya juga nak mati”.

Kes cubaan membunuh ini amat aneh secara keseluruhannya.
Penjenayah menikam mangsa kemudian melaporkan kepada pihak polis untuk menyerah
diri. Dalam siasatan awal, motif cubaan pembunuhan ini adalah ketaksuban cinta
Takaoka terhadap teman lelakinya sehingga merasa ingin membunuhnya. Berikut ada
nota-nota tinggalan Takaoka yang penuh dengan ayat hiragana ‘Suki’, yang
bermaksud suka.

Membunuh kerana sukakan pasangan? Ini kes aneh pernah saya
baca. Namun apa yang menarik dalam kes ini adalah reaksi netizen terutamanya
para otaku, iaitu seseorang yang mempunyai minat mendalam terhadap budaya Jepun
terutamanya anime, manga, dan permainan video. Otaku menyifatkan kelakuan
Takaoka ini mengambil karakter Yandere.

Yandere adalah karakter fiksyen untuk wanita di mana dia
berwatakan baik, mengambil berat, innocent, serta bermacam kelakuan baik namun
apabila masuk bab percintaan, dia boleh menjadi seseorang yang psikopat, kejam,
dan taksub dengan pasangannya. Apabila pasangannya didekati wanita lain, bunuh
adalah cara terbaik untuk menghilangkan cemburu wanita Yandere ini. Apabila
hubungan mereka mencapai suatu tahap yang kritikal, pembunuhan terhadap
pasangan berkemungkinan besar terjadi, seterusnya menamatkan hidupnya, konon
cinta mereka adalah abadi sepenuhnya.

Pemikiran Yandere adalah bersifat narsistik kerana dasar
ketaksubannya untuk memiliki pasangannya secara kekal dan tidak mahu
pasangannya berhubung dengan wanita lain bagi mengetahui bahawa dia
satu-satunya milik si Yandere sendiri. Wanita Yandere dikaitkan dengan
kepelbagaian personality bagi memahami perubahan kelakuan yang dialaminya
apabila masuk hal percintaan.

Menurut US Department of Health and Human Services, karakter
Yandere adalah kesakitan mental yang boleh mencederakan sesiapa, di mana ia
boleh bertindak ganas atau paling teruk melakukan jenayah terhadap orang lain.
Terma Yandere ini kemudian kerap digunakan dalam dunia media Jepun seperti
industri manga dan anime pada 1980 dan Yandere termasuk dalam jenis karakter
pada awal 2000-an.

Kembali kepada kes Takaoka, otaku melihat ke-yandere-an
Takaoka sama seperti watak Gasai Yuno dari anime Future Diary (Mirai Nikki).
Gasai Yuno terkenal dengan ke-yandere-nya dalam kalangan otaku sendiri sehingga
muncul sebuah meme mengaitkan dengan Takaoka yang semakin popular tular di
media sosial Facebook.

Yang menarik perhatian saya adalah galeri cosplay Takaoka
ini. Bila dikaitkan dengan sifat Yandere Takaoka, saya dapat mengagak bahawa
dia cuba menghayati personaliti Yandere sehingga ia memakan dirinya. Selaku
otaku dia mesti mengetahui hal Yandere ini. Atau mungkin juga dia sememangnya
seorang psikopat sejak dulu lagi, taksub dengan percintannya.

Bagi saya, kewujudan karakter fiksyen Yandere ini lahir dari
realiti itu sendiri terutamanya dalam kisah-kisah percintaan yang bertepuk
sebelah tangan dan seterusnya si wanita menamatkan riwayat pasangan dan dirinya
bagi mengekalkan kesucian cinta mereka. Bukti yang jelas adalah dari kisah
lagenda Jepun iaitu Kiyohime.

Kiyohime adalah anak perempuan kepada tuan tanah atau ketua
kampong bernama Shoji yang tinggal di kawasan sungai Hidaka. Keluarga Kiyohime
amat kaya sehingga membuka tempat penginapan untuk para sami yang mengembara ke
biara untuk bertafakur.

Suatu hari, sami yang berwajah kacak bernama Anchin telah
jatuh cinta dengan Kiyohime. Namun atas tanggungjawabnya sebagai sami, Anchin
harus menjauhkan diri bagi bertemu cintanya lagi. Kiyohime mengamuk dan
berdendam dengan Anchin yang dia anggap telah melupakan percintaan mereka. Tiba
di Sungai Hidaka, Anchin meminta pemilik bot untuk menumpang dan menyeberang
sungai tersebut. Kiyohime datang dan terjun ke sungai setelah melihat Anchin
berada di pertengahan sungai. Kemarahan semakin mendadak sehingga Kiyohime
menjelma ke bentuk ular atau naga.

Anchin yang melarikan diri tiba di biara bernama Dojo-ji dan
meminta bantuan para sami. Para sami tersebut menyembunyikan Anchin ke dalam
sebuah loceng besar bernama Bonsho. Namun malang menimpa Anchin, Kiyohime dalam
bentuk naga dapat menghidu bau Anchin dalam Bonsho. Dia mengelilingi Bonsho itu
dan mengetuk beberapa kali dengan ekornya, seterusnya membakar loceng besar itu
sehingga Anchin meninggal dunia.

Inilah kisah lagenda Kiyohime yang penuh tragis dalam
percintaan. Di Barat juga terdapat kisah yang hampir serupa iaitu kisah
mengenai tokoh mitologi bernama Brynhild ataun Brunhild. Kisah Brynhild ada dua
versi iaitu versi Norse dan Jerman. Dalam versi Norse Brynhild adalah seorang malaikat
pelindung atau Valkyrie kepada bapa dewa Odin manakala dalam versi Jerman,
Brynhild adalah ratu Iceland.

Walaupun ada dua versi namun penceritaannya hampir sama.
Brynhild tinggal di Gunung Hindarfjall yang dikeliling oleh api. Brynhild
sebenarnya dihukum oleh dewa Odin kerana dia melanggar peraturan sehingga Odin
murka. Suatu ketika, raja Burgundy iaitu Gunnar ingin melamar Brynhild maka dia
meminta bantuan Sigurd iaitu pemburu naga bagi menunaikan hajatnya. Tiba di
Gunung Hindarfjall, Gunnar tidak boleh melintasi api. Maka, Sigurd memberanikan
diri melintasi api sebagai wakil Gunnar.

Namun syarat untuk mengahwini Brynhild adalah seseorang yang
mampu melintasi api. Maka, Sigurd adalah orangnya namun dia telah berkahwin dan
terpaksa menyamar bagi memenuhi syarat Brynhild. Mereka berdua kemudian tidur
bersama dengan Sigurd memacakkan pedangnya di tengah-tengah katil sebagai
sempadan menjaga kehormatan Brynhild. Keesokkan paginya, mereka bertukar cincin
sebagai perikatan perkahwinan mereka. Gunnar dan Sigurd pulang dengan berita
dan menempatkan Brynhild ke istana Gunnar.

Gudrun, isteri Sigurd dan adik Gunnar mandi bersama Brynhild
di suatu kolam. Mereka berdua bersaing suami siapa yang paling berani. Namun
apabila Brynhild menyatakan suaminya mampu menyeberang api, Gudrun menjelaskan
perkara sebenarnya dan memulangkan cincin yang Brynhild berikan. Brynhild
merasakan cintanya dikhianati mengamuk dan memaksa semua kerabat diraja
berkumpul di istana. Sigurd menjelaskan perkara sebenarnya namun Brynhild masih
tidak mempercayai kata-kata Sigurd. Malah Brynhild dengan berani mengarahkan
Gunnar membunuh Sigurd. Gunnar membunuhnya dan merasa hampa. Brynhild merasa
gembira yang amat atas pembunuhan tersebut dan segera mencapai pisau,
seterusnya membunuh diri.

Byrnhild sebenarnya teramat sedih kerana cintanya hanya
semata-mata Sigurd dan merasakan cintanya tidak suci lagi atas pengkhianatan
Sigurd. Ini yang mendorong Brynhild membunuh diri. Kemudian mereka dikubur
secara bersebelahan.

Watak mitologi Kiyohime dan Brynhild semakin popular dalam permainan video Jepun terutamanya Fate/Grand Order (FGO). Mereka berdua dimanifestasikan sebagai Servant iaitu roh yang membantu Master dalam Perang Holy Grail.

Kedua-dua Servant ini ditanam dengan karakter Yandere: Kiyohime menganggap Master sebagai Anchin dan mengekori Master supaya tidak curang kepadanya dan Brynhild yang masih sayangkan Sigurd sehingga apabila Sigurd hadir dalam bentuk Servant, Brynhild wajib membunuhnya.

RUJUKAN:

Andersson, Theodore M. (1980). The Legend of Brynhild.
Ithaca, NY: Cornell University.

 “Japanese woman likes
man so much, she ‘couldn’t help’ but stab him in the tummy”.  Retrieved 26 May 2019. https://mothership.sg/2019/05/japanese-woman-stab-man/

Ueda Akinari (6 August 2012). Ugetsu
Monogatari or Tales of Moonlight and Rain (Routledge Revivals): A Complete
English Version of the Eighteenth-Century Japanese collection of Tales of the
Supernatural. Routledge. pp. 252. Retrieved 26 May 2019.

“What Does Yandere Mean?” Retrieved 26 May 2019. https://www.dictionary.com/e/fictional-characters/yandere/

“Woman Stabs Male Acquaintance at Shinjuku Residence”.
Retrieved 26 May 2019. https://www.google.com/…/woman-stabs-male-acquaintance…/amp/


Menulis Bukan Perkara Mudah

Menulis bukan perkara yang mudah. Seperti komando menyelinap musuh dari belakang memegang pisau Fairbairn-Sykes, perkara yang aku takutkan datang menghampiri aku. Ketakutan dan kegelapan seakan-akan melemaskan aku. Masa dan manusia di sekeliling aku ‘terhenti’ tidak ubah seperti melihat filem perlahan.

Kemurungan.

Aku sedar. Namun, kaki dan tangan seolah-olah dikunci. Dalam keadaan ‘terhenti’ dan hanya melihat manusia bergerak ke depan, air mataku bertakung. Perasaan hampa, marah, kecewa dan banyak lagi bercampur. Aku seperti hanyut dalam kegelapan malam. Hari yang cerah di mataku hanyalah gambar kelabu.

‘Rock bottom’ tidak mungkin dapat menggambarkan perkara yang sebenar. Aku umpama berada dalam telaga yang gelap. Kering dan tiada orang. Aku terduduk sambil melihat ke atas. Cahaya yang aku lihat hanyalah jalan keluar.

1. Bercakap dengan manusia.

Mungkin agak pelik, namun kebanyakan orang terutamanya pelajar tidak mahu berkongsi masalah mereka dengan kawan-kawan atau orang yang terdekat. Aku cuba untuk bercakap. Melihat muka-muka mereka, mulutku hanya melakar senyuman yang aku fikir tidak ikhlas dan dibuat. Mataku mencari perhatian mereka tetapi hatiku masih tertutup. Introvert. Mungkin.

Mengangkat tangan dan berdiri, aku mula memegang dinding-dinding telaga.

2. Buku, terapi bagi seorang Introvert.

Siapa sangka buku dapat memberi seribu satu jawapan dan memberi beribu soalan. Bagiku, buku adalah jalan ke dunia fantasi. Sebagai pengkaji Perang Dunia Pertama, sajak dan peperangan adalah perkara yang dihiasi dengan bunga dan duri. Penyajak seperti Wilfred Owen dan Siegfried Sassoon menggambarkan situasi peperangan dan perasaan setiap askar. Ironi bukan. Seseorang yang mendalami peperangan, kerap menghadapi dilema dan kemurungan.

Kaki diangkat dan nafas dihembus, penuh keperitan. Satu demi satu.

3. Keluar dan lihat dunia.

Berjalan dan mendengar muzik ‘instrumental’ merupakan aktiviti kegemaranku. Setiap langkah kakiku dipenuhi dengan fikiran tentang perihal manusia. Topik-topik seperti mengapa Perang Dunia Pertama berlaku dan siapa yang akan menggalas tanggungjawab aku bermain bagai tiada tanda untuk berhenti. Menghirup udara musim sejuk, aku mula berfikir masa depan dan bebanan yang aku bawa. Langkah demi langkah. Aku mencari sisa-sisa diri ini untuk dicantum semula. Kepala mendongak, mata memandang ke arah matahari terbenam.

Genggaman tanganku tidak kemas dan aku jatuh semula.

Masalah akan timbul. Kerap. Simulasi yang tidak menjadi dan kekecewaan tidak memahami apa yang dikaji adalah makanan ruji bagi aku. Aktiviti seperti duduk berseorangan, membaca buku sambil menghirup kopi menenangkan aku. Tingkat 9, perpustaakan universiti, aku telah jadikan tempat bagi aku untuk berfikir. Mataku akan memandang ke arah lapangan terbang yang sibuk. Ya, universiti aku terletak berdekatan dengan lapangan terbang antarabangsa. Nikmat untuk duduk berseorangan dan berfikir bagaimana untuk menyelesaikan masalah sendiri hanya dapat dirasai apabila kita putuskan diri dari gajet-gajet.

Bertekad. Aku mencuba semula.

5. Tahajjud, tempat aku mengadu.

Akhirnya, tiada tempat lain untuk aku mengadu selain Allah. Bangun diawal pagi, mendirikan solat sunat. Dengan rendah diri, aku akan memilih sudut yang gelap untuk mengadu. Aku sedar bagaimana susahnya untuk menitiskan air mata apabila dihadapanNya. Aku mengadu dan terus mengadu.

Keluar.

Masa kembali bergerak seperti biasa. Aku menoleh, melihat suasana bilik computer yang kembali menyinar. Tapi aku masih belum bergerak dari tempat aku berdiri. Membawa bebanan dan tanggungjawab, aku menyahut cabaran untuk ‘bergerak’. Mara kehadapan dengan penuh keazaman.

Hatiku menjerit.

‘Resilience’ atau ketahanan.

Langkah demi langkah, mulutku berkata,

“Resolute” atau tidak gentar.

Melihat kerja-kerja yang bertimbun dihadapan mejaku, aku lakarkan senyuman dan berkata,

“Faith” atau Allah, bagiku.

Aku masih mencari jawapan. Berjalan. Optimis akan persimpangan yang aku akan ambil.


10 Fakta Menarik Mengenai Pepatung

1. Nama saintifik pepatung adalah Anisoptera yang bermaksud ‘sayap berlainan saiz’ yang merujuk kepada sayap belakang yang sedikit pendek dan lebar berbanding sayap dihadapan.

2. Pepatung mempunyai kebolehan mengawal suhu badan sendiri. Salah satu caranya adalah dengan mengibaskan sayapnya dengan laju untuk meningkatkan haba badan. Selain itu, pepatung menggunakan sinar cahaya matahari untuk meningkatkan suhu badannya. Ia memposisikan tubuhnya dalam keadaan yang paling banyak terdedah pada matahari dan menggunakan sayapnya untuk memantulkan cahaya keatas badannya. Begitu juga dengan menyejukkan badannya, sayapnya digunakan untuk memantul cahaya daripada badannya.

3. Pepatung menangkap mangsanya di udara (mid-air) semasa sedang terbang. Saintis di Harvard University pernah cuba merakamkan pepatung yang sedang menangkap mangsa. Mereka mendapati proses terbang, tangkap, dan turun semula hanya mengambil masa 1 – 1.5 saat sahaja. Pepatung akan mati kelaparan jika ia mengalami kegagalan untuk terbang. Saintis menggelarkannya sebagai ‘the perfect killer’.

4. Pepatung mampu terbang sejauh 100 kaliganda panjang badannya dalam masa satu saat, atau kira-kira sejauh 30 batu per jam.

5. Seekor pepatung mampu memakan kira-kira 30 – 100 ekor nyamuk dalam masa sehari.

6. Organ reproduktif pepatung berbeza dengan serangga lain dimana organ reproduktifnya terletak di segmen kedua dan ketiga berbanding di hujung abdomen seperti serangga yang lain. Namun begitu, spermanya disimpan di segmen kesembilan abdomennya.

7. Mata lensa pepatung mampu melihat lebih banyak spektrum warna berbanding manusia. Ia menggunakan 80% keupayaan otaknya hanya untuk memproses maklumat visual yang diterima.

8. Pepatung mampu hidup sehingga beberapa minggu secara puratanya. Namun ada juga beberapa jenis pepatung yang mampu hidup sehingga 1 tahun lamanya.

9. Pepatung merupakan pemangsa yang sangat efisien. Ia mampu menangkap secara berjaya kira-kira 95% daripada pemburuannya. Jika dibandingkan dengan ikan yu, yang merupakan antara pemangsa paling garang didunia, ia hanya mampu kecapi 50% pemburuannya sahaja.

10. Pepatung mampu menghancurkan mangsanya hanya dengan menggigit mangsanya menggunakan rahang yang sangat kuat. Sehinggakan pepatung yang lebih besar daripada biasa mampu menggigit kulit manusia sehingga pecah dan tembus.

#AC


Rasullulah S.A.W Dan Maharaja Rom Heraclius/Heracles

Membaca kisah Heraclius/Heracles, maharaja Byzantine atau “Rom Timur” dari tahun 610-641. Rupa-rupanya riwayat hidupnya banyak persamaan dengan Rasulullah s.a.w. Seolah-olah terdapat “parallel lives” antara mereka.

Dari tahun 602-628, berlaku perang di antara Byzantine (Rom) dan Parsi, dua kuasa terbesar. Pada peringkat awal, Rom dalam keadaan kekalahan.

Tahun 610, Heraclius menaiki takhta maharaja. Pada tahun itu juga Rasulullah menerima wahyu pertama.

Tahun 613, Heraclius melantik diri sebagai panglima, menggalas tanggungjawab menentang tentera Parsi. Pada tahun yang sama, Rasulullah mula berdakwah secara terbuka. Mereka mengalami rintangan demi rintangan.

Tahun 619, Heraclius telah kehilangan Syria, Mesir dan Jerusalem. Semangat moralnya berada di tahap terendah. Tahun 619 juga merupakan Tahun Berduka (Amul Huzni) Rasulullah, dengan kehilangan isterinya Khadijah dan bapa saudaranya Abu Talib yang merupakan tulang belakang Baginda selama ini.

Kemudian, berlaku turning point dalam perjuangan Heraclius dan Rasulullah.

Tahun 622, Heraclius mengubah strategi dari bertahan di dalam kota Constantinople kepada melancarkan counter-offensive di luar Constantinople, dengan itu Rom mencapai kemenangan pertama ke atas Parsi. Pada tahun yang sama, Rasulullah dan Muslimin berhijrah dari Mekah ke Madinah, membuka bab baru dalam perkembangan Islam.

Tahun 627, Heraclius mencapai kemenangan muktamad ke atas Parsi dalam Pertempuran Nineveh. Perang Khandaq juga berlaku pada tahun yang sama. Muslimin mencapai kemenangan muktamad ke atas pasukan Al-Ahzab Quraisy dan Bani Nadir.

Tahun 628, Parsi akhirnya berdamai dengan Rom. Tahun yang sama, Quraisy memeterai Perjanjian Hudaibiyah dengan kaum Muslimin.

Tahun 630, Heraclius memasuki Jerusalem sebagai pemenang dan mengembalikan salib True Cross yang dirampas oleh Parsi. Pada tahun 630 (20 Ramadan 8 Hijrah), Rasulullah menakluki Mekah tanpa pertempuran darah dan menyucikan Kaabah.

Masing-masing berjuang selama 20 tahun untuk merasai kemanisan kemenangan.

“Dan pada ketika berlakunya (kemenangan Rom) itu, orang-orang yang beriman akan bergembira. Dengan kemenangan yang diberi Allah. Ia memberi kemenangan kepada sesiapa yang dikehendaki-Nya, dan Dia lah jua yang Maha Kuasa, lagi Maha Mengasihani.” (Surah Ar-Rum, Ayat 4-5)

#tadabbur

(gambar: surat Rasulullah kepada Heraclius, di baris kedua tertera nama “Hiraqli, Azim al-Rum”)